title: Natsi-Saksan kulta

text: Saksan kulta- ja ulkomaisen valuutan varantojen hiipuminen olisi vaarantanut sotamateriaalin hankinnan, eikä natsien sotilasmahdin kasvattaminen olisi ollut mahdollista ilman jatkuvaa koneiden ja osien hankintaa ulkomailta. Kuitenkin 1930-luvun loppua kohden Saksan ulkomaanvaluutan varannot olivat käyneet kestämättömän heikoiksi; vuonna 1939 Saksa oli käyttänyt kaikki ulkomaisen lainanottokykynsä ja suurin osa vaihdosta perustui suunnitelmatalouden vaihdantaan.


title: Natsi-Saksan kulta

text: Saksan pyrkimys omavaraisuuteen ja ulkomaanvaluutan varantojen säästämiseen kätkee kuitenkin taakseen virallisten varantojen kasvun, mikä selittyy varallisuuden ryöstöstä vastikään miehitetyistä Itävallasta, Tšekkoslovakiasta ja natsijohtoisesta Danzigista.UK Treasury correspondence, T 236/931. Arvellaan, että tuotot näistä kolmesta lähteestä lisäsivät Saksan virallista kultavarantoa 71 miljoonalla dollarilla vuosien 1937 ja 1939 välillä. Tämän kätkemiseksi Reichsbank aliarvosti (devalvoi) virallisia varantojaan (vuonna 1939, 40 miljoonalla dollarilla verrattuna Englannin pankin arvioihin).


title: Natsi-Saksan kulta

text: Sodan aikana Saksa jatkoi tätä menettelyä entistäkin suuremmassa mittakaavassa. Se otti haltuunsa 550 miljoonan dollarin arvosta ulkomaisten hallitusten kultaa; tähän sisältyy 223 miljoonaa dollaria Belgialta ja 193 miljoonaa dollaria Alankomailta. Sen sijaan lukuun ei sisälly yksityishenkilöiltä ja yrityksiltä ryöstetty omaisuus, joiden johdosta todelliset määrät ovat vielä suuremmat.


title: Natsi-Saksan kulta

text: Se, mihin natsi-Saksan kulta eurooppalaisiin rahalaitoksiin vuonna 1945 kadottuaan on päätynyt ja missä se on nyt, on ollut monien kirjojen ja salaliittoteorioiden aiheena sekä johtanut vuonna 2001 siviilikanteeseen, jossa syytettyinä olivat Vatikaanin pankki, fransiskaanimunkkikunta ym.


title: Natsi-Saksan kulta

text: Sveitsin kansallispankki ("Swiss National Bank", "SNB"), sotaa edeltävän Manner-Euroopan suurin kultakaupan keskus, oli natsi-Saksalle luonteva kullan sijoituskohde. Sodan aikana SNB vastaanotti 440 miljoonan dollarin arvosta kultaa, josta ryöstösaaliin osuudeksi arvioidaan 316 miljoonaa dollaria.


title: Natsi-Saksan kulta

text: Yksi väitetty natsien piilottama kulta-aarre on niin sanottu Suden kyynel, joka on tarinoiden mukaan haudattu maahan huhtikuussa 1945 toisen maailmansodan loppuvaiheessa ja jonka sijainti on piilotettu Gottfried Federleinin sävellyksen nuotteihin. Aarretta on etsitty tuloksetta Mittenwaldista.


title: Natsi-Saksan kulta

text: On esitetty salaliittoteorioita SNB:n ja mafian välisistä kytköksistä. On arveltu, että toisen maailmansodan viimeisinä kuukausina mafiapomo Lucky Luciano apureineen olisi onnistunut huijaamaan natseilta yli 300 miljoonan dollarin arvosta kultaa. Näitä väitteitä ei ole voitu näyttää toteen.


title: Natsi-Saksan kulta

text: Natsien nukkevaltioista Ustašen hallitsema Kroatia ylläpiti keskitysleirejä sekä takavarikoi uhrien omaisuutta etnisissä puhdistuksissa, joiden tavoitteena oli puhdistaa "Suur-Kroatia" serbeistä, romaneista ja juutalaisista. Uhrien omaisuus talletettiin Kroatian valtionkassaan.


title: Natsi-Saksan kulta

text: Vuonna 1948 Yhdysvaltain armeijan tiedustelupalvelun ns. Bigelowin raportti väittää, että Ustašen kukistumisen aikoihin vuonna 1945 brittiviranomaiset takavarikoivat 150 miljoonaa Sveitsin frangia Sveitsin-Itävallan rajalla, ja että loppurahat oli talletettu eräälle Vatikaanille kuuluvalle sveitsiläiselle pankkitilille. Tiedusteluraportti antaa myös ymmärtää, että yli 200 miljoonaa Sveitsin frangia olisi siirretty Vatikaaniin ja Vatikaanin pankkiin ("Istituto per le Opere di Religione", "IOR") roomalaiskatolisen papiston sekä fransiskaanimunkkien avustuksella. Vatikaanin pankki on kiistänyt väitteet.


title: Godavari

text:
Godavari on Intian toiseksi pisin joki, 1 465 kilometriä pitkä. Se saa alkunsa Maharashtran osavaltiosta ja virtaa Andhra Pradeshin läpi Bengalinlahteen. Godavari on yksi hindujen pyhistä joista, ja sen rannoilla on useita pyhiinvaelluskohteita. Joen vettä ohjataan lukuisien kanavien kautta kasteluun.
Godavarissa on myös suuri vesivoimala. Kuivan kauden aikana joki voi kuivua lähes kokonaan, eikä se hiekkasärkkien takia ole muutenkaan kovin purjehduskelpoinen.


title: Bosnia-Hertsegovinan armeija

text: Bosnia-Hertsegovinan armeija ( ) oli Bosnia-Hertsegovinan tasavallan asevoimat, jotka tasavalta perusti vuonna 1992 Bosnian sodan alettua. Sodan päättäneen Daytonin rauhansopimuksen allekirjoittamisen jälkeen vuonna 1995 joukoista muodostettiin Bosnia-Hertsegovinan valtiollinen armeija.


title: Bosnia-Hertsegovinan armeija

text: Armeija perustettiin 15. huhtikuuta 1992 pian Bosnian sodan alettua. Sen ytimen muodostivat aktiivipalveluksessa olevat 30 000 poliisia ja reservin 20 000 poliisia. Tammikuussa 1993 armeijan vahvuudeksi arvioitiin 261 000 miestä.


title: Bosnia-Hertsegovinan armeija

text: Ennen Armijan perustamista oli perustettu joukko puolisotilaallisia yksiköitä ja kodinturvajoukkoja. Näistä paikalliset Isänmaallsen liiton ja tasavallan aluepuolusjoukot liitettiin osaksi armeijaa ja lisäksi perustettiin puolisotilaallisia joukkoja kuten Vihreät baretit ja Mustat joutsenet. Muina ryhmittyminä olivat aseistettuja rikollisjoukkoja sekä olivat Jugoslavian liittoarmeijan entisistä sotilaista ja poliiseista koostuneet yksiköt.


title: Bosnia-Hertsegovinan armeija

text: Armeija oli perustettaessa heikosti aseistettu ja siltä puuttui erityisesti raskaita aseita kuten panssarivaunuja. Sen ensimmäisenä komentajana oli Sefer Halilovic.


title: Bosnia-Hertsegovinan armeija

text: Vuonna 1992 70 prosenttia Bosniasta oli Jugoslavian liittoarmeijan valvonnassa ja edelleen Bosnian serbiarmeijan hallussa. Sarajevo oli piiritettynä. Käsiasein varustettu Armija puolusti Sarajevoa, jonne oli piirityksen vuoksi vaikea toimittaa täydennyksiä.


title: Bosnia-Hertsegovinan armeija

text: Vuosi 1993 ei muuttanut juurikaan tilannetta Serbien ja Armijan välisiä rajalinjoja. Kroatian-Bosnian sota alkoi Keski-Bosniassa ja Hertsegovinassa ja erityisesti Mostarin alueella. Serbien aseistamana ja tuella HVO aloitti hyökkäyksen Armijaa vastaan. Armija torjui hyökkäyksen aloittaen oman vastahyökkäyksensä Neretva 93. Bosniakkien ja kroaattien sotiessa keskenään serbit valtasivat alaa eteläisessä itäisessä Bosniassa. Kun Armija valmisteli uutta hyökkäystä kroaatteja vastaan, bosniakkien ja kroaattien välille solmittiin rauha, mikä mahdollisti Bosnian kroaattiarmeija HVO ja Armija hyökkäyksen serbejä vastaan.


title: Bosnia-Hertsegovinan armeija

text: Vuonna 1995 Armija BiH ja Kroatian armeija hyökkäsivät yhdessä serbejä vastaan menestyksekkäästi operaatio Sana 95:ssa ja Operaatio Myrsky:ssä.


title: Bosnia-Hertsegovinan armeija

text: Armeija koostui seitsemästä armeijakunnasta.


title: Kaveri

text: Kaveri (myös Cauveri, ) on yksi Intian suurimmista joista. Pituudeltaan Kaveri on 765 kilometriä. Se saa alkunsa Länsi-Ghatien vuoristosta, lounaisesta Karnatakan osavaltiosta ja virtaa Tamil Nadun läpi Bengalinlahteen. Kaveri on yksi hindujen pyhistä joista, ja sen rannoilla on useita pyhiinvaelluskohteita. Joen vettä ohjataan lukuisien kanavien kautta kasteluun. Kaveri-joella on myös vesiputouksia ja vesivoimaloita. Sen merkittävimmät sivujoet ovat Kabbani, Amaravati, Noyil ja Bhavani.


title: Kléberson

text: José Kléberson Pereira (s. 19. kesäkuuta 1979 Uraí, Brasilia) on brasilialainen jalkapalloilija. Kléberson voitti maailmanmestaruuden vuonna 2002 Etelä-Korean ja Japanin MM-kisoissa. Hän on keskikenttäpelaaja.


title: Kléberson

text: Kléberson aloitti uransa Brasiliassa PSTC Londrinassa kaudella 1997–98 ja siirtyi seuraavalla kaudella Atlético Paranaenseen. Klébersonin esitykset vuoden 2002 MM-kisoissa saivat Euroopan suurseurat kiinnostumaan hänestä ja hän siirtyikin vielä samana vuonna Manchester Unitediin Englannin Valioliigaan. Klébersonin siirto Manchester Unitediin osoittautui kuitenkin epäonnistuneeksi. Pienten loukkaantumisten ja Alex Fergusonin luottamuspulan vuoksi Kléberson pelasi kahden kauden aikana vain 28 ottelussa. Hän siirtyi 8. elokuuta vuonna 2005 Turkkiin Beşiktaşin joukkueeseen, jossa pelasi kaksi kautta. Vuonna 2007 hän teki sopimuksen Brasilian pääsarjan Flamengon kanssa, mutta pelasi ensimmäisen ottelunsa siirtoepäselvyyksien vuoksi vasta helmikuussa 2008.


title: Kléberson

text: Kléberson esiintyi Brasilian jalkapallomaajoukkueessa 27 maaottelussa vuosina 2002–2004 ja teki niissä kaksi maalia. MM-kisoissa 2002 hän pelasi viidessä ottelussa, muun muassa koko loppuottelun. Hän putosi maajoukkueringistä peliajan jäätyä vähäiseksi Manchester Unitedissa. Saatuaan taas säännöllistä peliaikaa Flamengossa hän nousi takaisin maajoukkueeseen ja oli mukana MM-kisoissa 2010.


title: Denis Irwin

text: Denis Joseph Irwin (s. 31. lokakuuta 1965 Cork, Irlanti) on irlantilainen entinen jalkapalloilija, pelipaikaltaan puolustaja.


title: Denis Irwin

text: Manchester Unitedissa monta vuotta lempinimellä "Mr. Dependable" tunnettu Irwin aloitti uransa Leeds Unitedissa, josta siirtyi vuonna 1986 Oldham Athleticiin. 167 ottelua Oldhamissa pelannut irlantilainen siirtyi Manchester Unitediin vuonna 1990 625 000 punnan siirtokorvauksella. ManUn paidassa 296 Valioliiga -ottelua pelannut Irwin oli mukana voittamassa seitsemää liigamestaruutta, kahta FA Cupia, liigacupia, mestarien liigaa ja Cup-voittajien Cupia. Topparin paikalla pelannut Irwin tunnettiin erityisesti loistavista vapaapotkuistaan.


title: Denis Irwin

text: Viimeisen ottelun Unitedin paidassa hän pelasi Old Traffordilla toukokuussa 2002 ottelussa Charlton Athleticia vastaan. Kapteenin nauhaa ottelussa kantanut Irwin pelasi ManUssa kaikki ottelut mukaan lukien 368. ottelua. Ottelu Charltonia vastaan päättyi maalittomaan tasapeliin.


title: Denis Irwin

text: Irwin siirtyi ilmaisella siirrolla yhdessä Paul Incen kanssa Wolverhampton Wanderersiin heinäkuussa 2002. Irwin lopetti peliuransa kauden 2003/04 päätteeksi.


title: Denis Irwin

text: Wolverhamptonin noustua Valioliigaan vuonna 2003, sai Irwin aina huikeat suosion osoitukset Manchester Unitedin kannattajilta, kun irlantilainen tuli kentälle Old Traffordilla.


title: Denis Irwin

text: Irlannin maajoukkueessa Irwin pelasi vuosien 1991 ja 2000 välillä 56 ottelua, tehden 4 maalia. Hän edusti maataan vuoden 1994 MM-kisoissa.


title: Denis Irwin

text: Manchester United


title: Lipschitz-jatkuvuus

text: Lipschitz-jatkuvuus on matemaattinen termi tietyntyyppiselle metristen avaruuksien välisen funktion jatkuvuudelle. Lipschitz-jatkuvuus on rajoittavampi ehto kuin funktion jatkuvuus. Erityisesti jokainen Lipschitz-jatkuva funktio on jatkuva.


title: Lipschitz-jatkuvuus

text: Metristen avaruuksien formula_1 ja formula_2 välinen funktio formula_3 on Lipschitz-funktio tai lyhyemmin Lipschitz, jos on olemassa sellainen luku formula_4, että


title: Lipschitz-jatkuvuus

text: kaikilla formula_6. Pienintä lukua formula_7, joka toteuttaa yllä olevan epäyhtälön, kutsutaan funktion formula_8 "Lipschitz-vakioksi". Funktiota, joka on Lipschitz vakiolla formula_9, kutsutaan "kontraktioksi".


title: Lipschitz-jatkuvuus

text: Jokainen Lipschitz-funktio on absoluuttisesti jatkuva, ja Rademacherin lauseen mukaan "R":n avoimessa osajoukossa "A" määritelty Lipschitz-funktio on derivoituva melkein kaikissa "A":n pisteissä.


title: Joe Spence

text: Joe Spence (15. joulukuuta 1898 Throckley, Englanti – 31. joulukuuta 1966) oli englantilainen jalkapalloilija, joka muistetaan parhaiten Manchester Unitedin pelaajana. Hän pelasi vuosien 1919 ja 1933 välillä 510 ottelua, tehden 169 maalia. 30. elokuuta 1919 Derby Countya vastaan debyyttiottelunsa Manchester Unitedissa pelannut Spence on seuran historian seitsemänneksi eniten otteluita pelannut pelaaja.


title: Johann Gottlieb Georgi

text: Johann Gottlieb Georgi () (31. joulukuuta 1729, Wachholzhagen, Pommeri – 27. lokakuuta 1802, Pietari) oli saksalaissyntyinen, Venäjän keisarikunnassa uransa tehnyt tutkimusmatkailija, maantieteilijä, kansatieteilijä, kemisti, kasvitieteilijä, Pietarin tiedeakatemian akateemikko ja mineralogian professori.


title: Johann Gottlieb Georgi

text: Georgi opiskeli lääketiedettä ja jatkoi sitten opintojaan Ruotsissa Uppsalan yliopistossa, jonka jälkeen hän toimi apteekkarina Pohjois-Saksassa. Vuonna 1769 hän muutti Pietariin, jossa hänet kutsuttiin kahdelle laajalle Pietarin tiedeakatemian järjestämälle Venäjää kartoittaneelle tutkimusretkelle. Ensin vuonna 1770 Johan Peter Falckin johdolla hän matkusti Kirgisiaan ja Länsi-Siperiaan. Täällä hän kohtasi Peter Simon Pallasin jonka kanssa jatkoi Itä-Siperiaan ja osallistui hänen retkikuntaansa 1772-1774, joka tutki Taka-Baikaliaa ja Irkutskin alueetta ja palasi takaisin tutkien Uralin eteläosan ja Volgan ala- ja keskijuoksun alueita. Georgi tutki erityisesti Baikaljärveä, josta hän laati ensimmäisen kartan (1:420 000) ja jonka ympäristöstä hän keräsi ja kuvasi merkittävän mineraalikokoelman.


title: Johann Gottlieb Georgi

text: Vuonna 1775 tiedeakatemia kutsui Georgin apulaisprofessoriksi ("adjunkt") ja vuonna 1783 täysvaltaiseksi akateemikoksi. Venäjän kartoitusta tukenut Katariina Suuri palkitsi hänet kultamitalilla ja rahapalkinnolla.


title: Johann Gottlieb Georgi

text: Georgi oli erittäin monipuolinen ja tarkkanäköinen tiedemies. Hänen pääteoksensa on kansatieteellinen, 1779 ilmestynyt "Beschreibung aller Nationen des Russischen Reichs, ihrer Lebensart, Religion, Gebräuche, Wohnungen, Kleidungen und übrigen Merkwürdigkeiten", ensimmäinen etnografinen kokonaisselvitys Venäjän alkuperäisväestöistä. Georgi kuvaili ja nimesi myös lukuisia kasvi- ja eläinlajeja, muiden muassa Baikalin omulsiian ja sirppisorsan. Eräs käytännönläheisemmistä tutkimuksista käsitteli suolajärvien suolan puhdistamismenetelmiä ("Von den Küchensalzen russischer Landseen und der besten Art ihrer Reinigung").


title: Ripsientaivutin

text: Ripsientaivutin on metallinen tai muovinen kauneudenhoidossa käytetty väline, jonka tarkoitus on taivuttaa silmäripsiä ylöspäin. Ripsientaivuttimessa on ylä- ja alapuolilla pienet tyynyt, jotta ripset eivät katkeaisi taivuttaessa. Ripsiväri tulisi laittaa vasta ripsien taivuttamisen jälkeen. Täytyy myös olla tarkka, mistä kohtaa taivuttaa, ettei ripsien taivutuskohdasta tulisi epäaitoa.


title: Robottiratsastaja

text: Robottiratsastaja on yleisesti käytetty kameleiden ajurina kamelikilpailuissa korvaamaan ihminen ohjastajana ("jockey"). Ne kehitettiin vuonna 2004 ja robotit ovat hiljalleen korvaamassa kokonaan ihmisohjastajat, jotka usein Lähi-idän kamelikilpailuissa ovat lapsityöläisiä ja systemaattisen ihmisarvon loukkausten kohteena. Kansainvälinen yhteisö on vastannut tähän voimakkaasti ja siksi Qatarin valtio on kieltänyt ihmiset ajajina robottien hyväksi.


title: Robottiratsastaja

text: Kamelikisoja on käyty tuhansia vuosia. "Sheikkien kisoissa" käytetään lähes yksinomaan pieniä lapsia, yleensä noin neljävuotiaita poikalapsia, ohjaamaan kameleita. Usein poikien annetaan nälkiintyä, jotta he olisivat mahdollisimman kevyitä. Historiallisesti pojat olivat usein myyty orjina organisoijille tai kamelin omistajille ratsastajiksi. Tähän liittyi usein kidnappaus tai epätoivoisten perheiden hyväksikäyttö pakottamalla heidät myymään oman lapsensa. Heitä ei usein koulutettu ja he olivat usein seksuaalisen hyväksikäytön kohteita.


title: Robottiratsastaja

text: Qatarissa kamelikilpailut ovat olleen historiallisesti kansallinen vapaa-ajan vieton kohde, ja pienten lasten käyttö ajajina on hyväksytty vuosisatoja. Kuitenkin kansainvälisen yhteisön painostuksen takia Qatarin emiiri, Hamad ibn Khalifa Al Thani, kielsi lapsiajurit vuonna 2005 ja käski, että vuoteen 2007 mennessä kaikkien kamelikilpailujen osallistujien pitää olla robottien ohjaamia.


title: Robottiratsastaja

text: Qatarin hallitus käynnisti robottien kehityksen vuonna 2004. Sveitsiläinen K-Team yritys yhdessä Alexandre Colotin johdossa kehitti robotit. Alustavissa tutkimuksissa havaittiin ongelmaksi se että kamelit olivat tottuneet ihmisen hallintaan. Varhaiset mallit pelottivat tai häiritsivät kameleiden keskittymistä. Muotoilua uudistettiin ihmismäisimmäksi lisäämällä mannekiini-tyyppiset kasvot, aurinkolasit, hatut, ajohansikkaat, ja jopa perinteiset parfyymit joita ihmisajajat käyttivät. Muita kohdattuna haasteita olivat olosuhteet joissa robotti sekä tietokone toimivat; yleensä korkea lämpötila ja pölyinen ilmasto, sekä nopea liike sekä kuoppainen kulkeminen.


title: Robottiratsastaja

text: Robotit ovat pieniä ja kevyitä, sekä kauko-ohjattavia yleensä myös radio-ohjattavien kanssa toimivien ohjaajien alaisuudessa. Robotit ovat alumiinirakenteisia ja keskustorsoltaan suurin piirtein suuren kirjan kokoisia, sisältävät pienet kädet, jotka ohjastavat ruoskaa ja kuolaimia.


title: Robottiratsastaja

text: Laaja-alainen käyttö on rajoittunut Qatariin, missä robotit ovat yleisesti hyväksyttyjä. Muut maat missä kamelikilpailut ovat suosittuja kuten Yhdistyneet arabiemiirikunnat, ovat kasvavan painostuksen alaisia johtuen lapsityövoiman käytöstä kilpailuissa.


title: 1. FC Kaiserslautern

text: 1. FC Kaiserslautern (tunnetaan myös nimillä Kaiserslautern, 1. FCK tai FCK) on vuonna 1900 Kaiserslauternissa perustettu saksalainen jalkapalloseura. Kaudella 2018–2019 Kaiserslautern pelaa 3. Ligassa.


title: 1. FC Kaiserslautern

text: 2. kesäkuuta 1900 Germania 1896 ja FG Kaiserslautern sulautuivat ja näin syntyi FC 1900. Vuonna 1909 seura liittyi yhteen FC Palatian (perustettu 1901) ja FC Bavarian (perustettu 1902) kanssa. Tuosta liitosta syntyi FV 1900 Kaiserslautern. Vielä vuonna 1929 seura sulautui yhteen SV Phönixn kanssa. Näiden seurojen fuusiosta syntyi FV Phönix-Kaiserslautern, kunnes kolme vuotta myöhemmin seura otti nykyisen nimensä.


title: 1. FC Kaiserslautern

text: Kaiserslautern toimi yhtenä Bundesliigan perustajajäsenistä. Seura pelasi Bundesliigassa yhtäjaksoisesti vuodesta 1963 vuoteen 1996, kunnes putosi 2. Bundesliigaan.


title: 1. FC Kaiserslautern

text: Joukkue on yksi Saksan perinteisimmistä seuroista, ja se on voittanut neljä kertaa Saksan mestaruuden (kahdesti Bundesliigan). Lisäksi palkintokaapista löytyy kaksi Saksan Cupin ja yksi Saksan Supercupin voitto. Kaiserslautern onkin Saksan menestyksekkäimpiä seuroja pokaalien määrällä mitattuna. Kaudella 1997-1998 Kaiserslautern voitti Bundesliigan historiallisesti nousijajoukkueena.


title: 1. FC Kaiserslautern

text: Kaiserslautern putosi kauden 2005-2006 päätteeksi 2. Bundesliigaan. Joukkue nousi kaudeksi 2010–2011 takaisin Bundesliigaan ja välttyi ongelmistaan huolimatta putoamiselta. Kaudella 2011-2012 joukkue jäi liigassa viimeiseksi voitettuaan 34 ottelustaan vain neljä ja tehtyään vain 24 maalia. Joukkue on siitä lähtien pelannut Saksan toiseksi korkeimmalla sarjatasolla."Tilanne 13. helmikuuta 2018"


title: Koldun

text: Dmitri Aleksandrovitš Koldun (, , s. 11. kesäkuuta 1985 Minsk, Valko-Venäjän SNT, Neuvostoliitto) on valkovenäläinen poplaulaja.


title: Koldun

text:
Koldun nousi kuuluisuuteen voittamalla Star Factory -kykykilpailun kuudennen tuotantokauden.
Koldun kilpaili Valko-Venäjän edustajana vuoden 2007 Eurovision laulukilpailuissa kappaleella ”Work Your Magic” ja sijoittui kuudenneksi 145 pisteellä. Presidentti Lukashenka kiitti laulajaa virallisesti hänen menestyksestään Euroviisuissa.


title: Koldun

text: Koldunista piti alun perin tulla lääkäri, mutta menestyminen laulukilpailussa käänsi hänen suunnitelmansa. Koldunin laulukieli on pääosin venäjä.


title: Koldun

text: Dmitri Koldunin veli Georgi Koldun on tunnettu valkovenäläinen tv-juontaja ja muusikko.


title: Jack Rowley

text: John Frederick "Jack" Rowley (7. lokakuuta 1920 – 28. kesäkuuta 1988) oli englantilainen jalkapalloilija, pelipaikataan hyökkääjä. Hänen nuorempi veljensä Arthur pitää edelleen hallussaan maaliennätystä The Football Leaguessa tehden uransa aikana 434 maalia.


title: Jack Rowley

text: Bournemouth & Boscombesta 3000:lla punnalla Manchester Unitediin siirtynyt Rowley pelasi ensimmäisen United -ottelunsa vuonna 1937 Sheffield Wednesdayta vastaan. Lempinimellä "The Gunner" tunnettu Rowley teki ManUssa 212 maalia, pelaamassaan 424:ssa ottelussa. Maalimäärällään hän on seuran historian kolmanneksi paras maalintekijä heti Sir Bobby Charltonin ja Denis Law'n jälkeen. Vuonna 1955 pelaajauransa lopettanut Rowley oli auttamassa Unitedia FA Cupin voittoon vuonna 1948 ja Englannin 1. divisioonan mestaruuteen vuonna 1952.


title: Jack Rowley

text: Pelaajauransa jälkeen Rowley toimi Oldham Athleticin ja Ajaxin managerina.


title: Yliohjautuminen

text: Yliohjautuminen on tilanne, jossa mutkaan ajettaessa auto pyrkii kääntymään jyrkemmin kuin mitä etupyörien kääntökulma edellyttäisi. Takavetoiset autot yliohjautuvat helpoiten, koska niissä moottorin voima keskittyy takapyörille ja näin auto on alttiimpi sivuttaisluisuun. Yliohjautumista voidaan ehkäistä ajonvakautusjärjestelmillä ja luistonestojärjestelmillä. Yliohjautumisen vastakohta on aliohjautuminen. Rallissa yliohjautumista pidetään monesti toivottavana.


title: Greg Norman

text: Gregory John "Greg" Norman (s. 10. helmikuuta 1955, Queensland, Australia) on australialainen golfpelaaja. Hänet tunnetaan myös lempinimellä "The Great White Shark" tai lyhyesti "The Shark" hänen aggressiivisen pelityylinsä ja vaaleiden hiustensa takia.


title: Greg Norman

text: Normanin vanhemmat ovat liikemies Mervin Norman ja hänen vaimonsa Toini. Toinin äiti oli Suomesta Oulaisista kotoisin oleva Tyyne Hovi (omaa sukua Pienihäkkinen), joka muutti huhtikuussa 1930 Australiaan. Greg Norman aloitti golfin pelaamisen 15-vuotiaana. Tätä ennen hänen harrastuksiaan olivat rugby, uinti ja kalastus. Kiinnostus golfiin syttyi hänen ollessaan äitinsä Toinin mailapoikana Virginia Golf Clubilla vuonna 1970. Kahdessa vuodessa Normanista tuli scratch-tason golfaaja ja maansa maajoukkuepelaaja. Vuonna 1976 hän siirtyi ammattilaiseksi ja vuotta myöhemmin aukeni paikka PGA European Tourille.


title: Greg Norman

text: Kun Norman oli voittanut Euroopan Tourin rahalistan vuonna 1982, hän siirtyi PGA Tourille. PGA Tourilla voittoja on kertynyt 20 ja rahalistan voittokin kolmena vuonna. Kaikkiaan ammattilaisvoittoja on 86. Norman on ollut kaikkiaan 331 viikkoa golfin maalimanlistan ykkösenä. Näiden lukuisten voittojen joukossa on kaksi major-voittoa. Kummatkin major-tittelit ovat British Openista. Voitot tulivat vuonna 1986 Turnberryssä ja vuonna 1993 Royal St George'sissa. Vuoden 2008 British Openia Norman johti kolmen kierroksen jälkeen, mutta sijoittui lopulta jaetulle kolmannelle sijalle. Kilpailun voitti toistamiseen Irlannin Pádraig Harrington.


title: Greg Norman

text: Norman on hävinnyt jokaisessa neljässä majorissa voiton playoffissa. Historiaan on jäänyt myös vuoden 1996 US Mastersin viimeisen kierroksen kuuden lyönnin johdon muuttuminen viiden lyönnin tappioksi Nick Faldolle.


title: Greg Norman

text: Nykyään Greg Norman on arvostettu kenttien suunnittelija sekä yritysjohtaja. Hänellä on kaksi lasta, Morgan-Leigh ja Gregory, ensimmäisen vaimonsa kanssa. Hän meni uudelleen naimisiin 2008 kuuluisan naistennispelaaja Chris Evertin kanssa, mutta pari erosi jo seuraavana vuonna. Vuoden 2010 marraskuussa hän meni naimisiin sisustussuunnittelija Kirsten Kutnerin kanssa. Hänet nimitettiin vuonna 2001 "World Golf Hall of Famen" jäseneksi.


title: Dong Fangzhuo

text: Dong Fangzhuo (, s. 23. tammikuuta 1985 Dalian, Kiina) on kiinalainen jalkapalloilija, joka edustaa Dalian Haichangia. Hän on pelipaikaltaan hyökkääjä.


title: Dong Fangzhuo

text: Dong tuli tunnetuksi vuonna 2000, kun hänet valittiin alle 17-vuotiaiden turnauksessa parhaaksi pelaajaksi. Hän liittyi Dalian Saidelongin riveihin, ja auttoi joukkueen toiselle sijalle Kiinan B-liigassa vuonna 2002. Hänet valittiin Kiinan alle 23-vuotiaiden maajoukkueeseen ja Kiinan menestynein seura Dalian Haichang osti hyökkääjän itselleen.


title: Dong Fangzhuo

text: Manchester United osti Dongin tammikuussa 2004, mutta koska hän ei saanut työlupaa Englantiin, lainattiin hänet belgialaisseura Royal Antwerpiin. Kaksi kautta Belgiassa pelannut Dong sai viimein työluvan ja liittyi ManUn pelaajarinkiin tammikuussa 2007. Virallisen ensiesiintymisensä seuran edustusjoukkueessa hän teki liigaottelussa Chelseaa vastaan toukokuussa 2007. Peliminuutit olivat kuitenkin vähissä, ja kaudella 2007–2008 hän pelasi vain liigacupin ottelussa Coventry Cityä ja Mestarien liigan ottelussa Romaa vastaan. Kesällä 2008 Dongin sopimus purettiin yhteisymmärryksessä ja hän palasi Kiinaan. Hän oli Manchester Unitedin ensimmäinen kiinalaispelaaja.


title: Dong Fangzhuo

text: Dong kuului Kiinan joukkueeseen Pekingin olympialaisissa 2008.


title: Miles & More

text: Miles & More on Lufthansa-lentoyhtiön kanta-asiakasohjelma. Pisteitä voi kerätä myös Austrian Airlinesin, LOT:n, Adria Airwaysin ja Croatia Airlinesin lennoilla. Miles & Moren pisteyksikkö on maili, joita tulee Euroopan lennoista vakituinen määrä ja pidemmiltä lennoilta lennon pituuden mukaan.


title: Unadon

text: Unadon (, kirj. "ankeriaskulho") on suosittu japanilainen "donburi"-tyyppinen ruokalaji. Tarjoilukulhon pohja peitetään riisillä, jonka päälle asetellaan makealla kastikkeella glaseerattu ja grillattu ankeriasfilee ("unagi no kabayaki"). Ruokalajin muunnoksia ovat "unajuu" (tarjoillaan donburi-kulhon sijaan lakatusta puurasiasta), "nagayaki" (riisi ja kala tarjotaan erikseen) sekä "Hitsumabushi".


title: Steve Rowe

text: Steve Rowe (synt. 1965) on australialainen extreme metal -muusikko, joka tunnetaan parhaiten death metal -yhtye Mortificationin basistisolistina ja keulahahmona. Mortificationin menestyksen ja innovatiivisuuden vuoksi Steve Rowea pidetään merkittävänä australialaisena äärimetallimuusikkona. Jotkut pitävät Steve Rowea myös yhtä merkittävänä basistina kuin Thin Lizzyn Phil Lynottia, Motörheadin Lemmy Kilmisteriä ja Kiss:n Gene Simmonsia. Rowen omaleimainen ja tunnistettava basson soittotyyli on kuuluvan korkeavireistä ja groovaavaa. Ennen kuin leukemia heikensi hänen terveyttään, pidettiin Rowea myös yhtenä aikansa parhaimmista death metal -vokalisteista. Hänen ikimuistoisimmat ja virtuoosimaisimmat murinavokalisointinsa ovat kuultavissa varsinkin albumilla "Scrolls of the Megilloth" (1992). Steve Rowe perusti myös levy-yhtiön Rowe Productions.


title: Steve Rowe

text: Steve Rowe tutustui kahdeksanvuotiaana hard rock- ja metallimusiikkiin yhtyeiden, kuten AC/DC ja Deep Purple kautta kun hänen vanhempi veljensä Scott esitteli ne Stevelle. Viisitoistavuotiaana hänen suosikkiyhtyeensä olivat Iron Maiden, Motörhead ja Judas Priest. Steve Rowe oli kasvanut baptistiperheen kodissa, jossa oli vahvat kristilliset arvot. 1980-luvulla hän kuitenkin tunsi ettei sopinut seurakuntaansa ja alkoi viettää aikaansa ystäviensä kanssa, jotka olivat pääasiassa metallimusiikin alakulttuurin edustajia.


title: Steve Rowe

text: Vuonna 1983 Steve Rowe osti ensimmäisen bassokitaransa ja alkoi opetella sen soittoa. Hänen pääasialliset vaikuttajansa olivat erityisesti Motörheadin Lemmy Kilmister sekä myös Manowarin Joey DeMaio ja Iron Maidenin Steve Harris. Kristillisen metallin soiton hän aloitti vuotta myöhemmin. Samana vuonna nuoriso-ohjaaja seurakunnassa, jossa Steve oli joskus käynyt, antoi hänelle Resurrection Bandin kasetin. Se muutti Rowen käsityksensä kristillisestä musiikista ja vaikutti merkittävästi hänen päätökseensä palata seurakuntaansa ja perustaa kristillinen metalliyhtye. Muutamat yhtyeviritelmät ystävien kanssa kuitenkin kariutuivat yksi toisensa jälkeen. Rowe ei ollut tyytyväinen seurakuntaansa ja vaihtoi pian Harvest Christian Centreen, joka oli erityisesti punk- ja metallimusiikin alakulttuurien edustajille suunnattu yhteisö. Siellä Steve sai tukea visioilleen.


title: Steve Rowe

text:
Muutamien epäonnistuneiden yhtyekokeilujen ja jatkuvien kokoonpanomuutosten jälkeen Steve Rowe perusti Light Forcen vuonna 1985, vaikkakin yhtyeen ensimmäinen kokoonpano hajosi jo ensimmäisen keikan jälkeen. Uudet jäsenet liittyivät kuitenkin pian mukaan ja
Light Force voitti jopa erään Melbournessa järjestetyn yhtyekilpailun. Sen johdosta yhtye vastaanotettiin avoimesti Australian metalliskenessä ja äänittivät pian debyyttinsä "Battlezone" (1987) sekä tekivät kiertueen Australian poikki. Vuonna 1988 he julkaisivat albumin "Mystical Thieves", joka myi hyvin ja Light Force keikkaili yhtyeiden, kuten Stryper, Whitecross ja Leviticus kanssa tukeakseen albumin myyntiä.


title: Steve Rowe

text: Light Forcen ollessa läpimurron partaalla, ilmoittivat kaksi yhtyeen jäsentä lähtevänsä. Tässä vaiheessa Steve Rowe oli tutustunut äärimmäisempään musiikkiin, jota hän halusi kokeilla soittaa. Muita jäljellä olevia jäseniä ei ajatus innostanut ja Rowe päätyikin hankkimaan jäseniksi Jayson Sherlocken (rummut) sekä Cameron Hallin (kitara). Yhtye julkaisi demon "Break the Curse" ja pian sen jälkeen vuonna 1990 vaihtoivat nimensä Mortificationiksi.


title: Steve Rowe

text: Mortification julkaisi lukuisia albumeita ja vuosien kuluessa yhtyeestä muodostui Australian kenties menestynein extreme metal -yhtye sekä maailman menestynein kristillinen äärimetalliryhmä. Monet pitävät Mortificationin varhaista tuotantoa death metalin klassikoina. Steve Rowe perusti 1990-luvulla oman levy-yhtiön Rowe Productions, joka teki monia yhtyeitä tunnetuiksi.


title: Steve Rowe

text: Vuonna 1997 Steve sairastui leukemiaan, jonka pahimmassa vaiheessa hänellä arveltiin olleen elinaikaa jäljellä vain muutama tunti. Epäonnistuneesta luuydinsiirrosta huolimatta Steve kuitenkin parantui, mitä kuvailtiin "ihmeeksi". Yhtye jatkoi musiikin tuottamista Rowen saadessa jälkihoitoa sairauteensa. Mortification on edelleen aktiivinen äärimetalliskenessä ja julkaisee noin vuoden välein uutta tuotantoa.


title: Hauduttaminen

text: Hauduttaminen tarkoittaa ruoanlaitossa aineen tai aineiden pitämistä alle kiehumislämpötilassa tai lähelle kiehumista kuumennetussa nesteessä, kunnes ruoka on kypsää. Ruokia voidaan hauduttaa kattilassa tai padassa liedellä tai vuoassa uunissa. Tyypillisimpiä haudutettuja ruokalajeja ovat erilaiset pataruoat. Ruoan hauduttaminen eroaa keittämisestä ja paistamisesta siinä, että valmistusprosessi on hitaampi.


title: Hauduttaminen

text: Samoin kuin höyryttäminen, hauduttaminen on raaka-aineille hellävaraisempaa kuin keittäminen. Haudutettavaa ruokaa ei sekoiteta jatkuvasti tai lainkaan. Esivalmisteluajassa ei sinänsä ole juurikaan eroa. Hauduttamisessa ravintoarvot säilyvät paremmin. Kasvikset pehmenevät maukkaiksi ja imevät aromit hauduttamisen aikana. Lihasta tulee hauduttamisen aikana erityisen mureaa.


title: Hauduttaminen

text: Yhdysvalloissa on ruoan hauduttamista varten olemassa niin sanottuja ruokahauduttimia ("slow cooker").


title: Hauduttaminen

text: Hauduttamiseen perustuva erikoistekniikka on tyhjiökypsennys eli "sous vide".


title: Hauduttaminen

text: Myös teen ja yrttiteen valmistusta teekannussa kutsutaan hauduttamiseksi, vaikkei kyse olekaan kypsentämisestä.


title: Live Earth

text: Live Earth oli konserttisarja, joka pidettiin 7. heinäkuuta 2007 kaikissa seitsemässä maanosassa. Asiasta ilmoittivat 15. helmikuuta 2007 Yhdysvaltain entinen varapresidentti Al Gore ja muut aktivistit. Konserttisarja kuuluu kampanjaan Save Our Selves (SOS). Konserteilla oli tarkoitus ottaa kantaa ilmaston lämpenemiseen. Konserttisarjan mallina käytettiin vuoden 1985 Live Aid -konserttia ja vuoden 2005 Live 8 -konserttia, jonka tuotti SOS:n perustaja Kevin Wall.


title: Live Earth

text: 18. syyskuuta 2008 Al Gore ja Kevin Wall ilmoittivat järjestävänsä jatkokonsertin vuoden 2007 Live Earth-konserttisarjalle. Konsertti pidetään 7. joulukuuta 2008 Intian Mumbaissa. Konsertin esiintyjälista julkistetaan tulevina viikkoina. Konsertilla pyritään keräämään rahaa kotien valaisemiseen aurinkoenergialla niissä paikoissa, joissa ihmisillä ei ole sähköä. Konsertti televisioidaan yli 100 maahan ja MSN lähettää sen internetissä.


title: Live Earth

text: Konsertit lähetettiin suorana televisiossa. NBC lähetti konsertin Yhdysvalloissa ja BBC lähetti konsertin ympäri Eurooppaa. Lisäksi jokaisen maanosan valtamediat olivat mukana tapahtuman televisioinnissa. Suomessa konsertin lähetti Yle Extra ja Yle TV2, lisäksi Yle TV1 lähetti koosteen konserteista 8.-9.7. Se lähetettiin suorana myös radiossa ja Internetissä, jossa tapahtuman lähettämisestä huolehti MSN. Järjestäjät toivoivat tavoittavansa kaksi miljardia ihmistä.


title: Live Earth

text: Järjestäjien tarkoituksena oli kutsua esiintymään konserteissa yli 150 maailman huippuartistia.


title: Live Earth

text: Konsertit pidettiin jokaisessa maanosassa. Järjestäjät kertoivat, että konsertit aiotaan viedä läpi mahdollisimman vähän ilmastoa kuluttaen.


title: Endaumentti

text: Endaumentti (engl. "endowment") on myöhempien aikojen pyhien liikkeessä pyhä toimitus, joka suoritetaan temppelissä. Tämän toimituksen tarkoituksena on välittää kirkon jäsenelle korkeampaa opetusta, joka on välttämätöntä Jumalan välittömään läheisyyteen eli "korotukseen" pääsemiseksi. Englanninkielinen sana "endowment" tarkoittaa "lahjaa". MAP-kirkon opetuksen mukaan seremonia täyttää ylösnousseen Jeesuksen Luukkaan evankeliumissa antaman lupauksen "voimasta korkeudessa", jonka Pyhä Henki on antava (Luukas 24:49). Suomessa toimituksesta käytettiin ennen nimitystä endowmentti tai temppelipyhitys.


title: Endaumentti

text: Endaumenttiseremonia perustuu profeetta Joseph Smithin opetukseen. Nykyisen kaltainen endaumenttiseremonia otettiin käyttöön Nauvoossa 1845. Tämän jälkeen MAP-kirkko on muokannut seremoniaa useaan otteeseen. Muut mormonistiset ryhmittymät sen sijaan käyttävät edelleenkin Nauvoon ajan endaumenttiseremoniaa.


title: Endaumentti

text: Mormonikirkon toinen presidentti ja profeetta Brigham Young kuvasi endaumenttia aikanaan näin: "Teidän endaumenttinne on, että saatte Herran huoneessa kaikki ne toimitukset, jotka ovat teille välttämättömiä tämän elämän jälkeen, voidaksenne palata takaisin Isän luokse, kulkea ohi vartijoina seisovien enkeleiden, osaatte antaa pyhään pappeuteen liittyvät avainsanat, merkit ja tunnukset, ja saatte iankaikkisen korotuksenne taivaasta ja helvetistä riippumatta." (Journal of Discourses II, 31–32) Seremonia siis välittää tietoa ja merkkejä, jotka ovat välttämättömiä Jumalan läheisyyteen pääsemiseksi. Samalla se opettaa osanottajia elämään tämän elämän ajan Jumalan valitun kansan, Israelin, jäseninä. Seremonian aikana osanottajat pukevat ylleen temppelivaatetuksen, joka muistuttaa muinaisessa Israelissa käytössä olleita pappien asusteita. Tämä muistuttaa konkreettisesti osanottajien arvosta Israelin "kuninkaina ja pappeina".


title: Endaumentti

text: Pesu ja voitelu kuuluvat teologisesti endaumenttiseremoniaan sen valmistavina osina. Käytännön syistä ne kuitenkin toimitetaan erillisissä tiloissa ennen endaumenttiseremonian alkua. Itse endaumenttiseremonia on eräänlainen audiovisuaalinen draama, jossa osanottajat saavat korkeampaa opetusta maailman luomisesta, Eedenin puutarhan tapahtumista, syntiinlankeemuksesta ja ihmisen vaelluksesta synkässä ja kolkossa maailmassa pahan kiusattavana. Ennen muuta seremonia opettaa Jeesuksen Kristuksen lunastustyötä sekä ihmisen osaa Jumalan iankaikkisessa suunnitelmassa. Seremonia kuvaa myös, miten Jumala vähä vähältä antaa ihmiselle korkeampaa opetusta, joka mahdollistaa hänen pääsynsä takaisin taivaallisen Isän luo. Endaumenttiseremonian yhteydessä osanottajat solmivat Jumalan kanssa liittoja ja antavat hänelle pyhiä lupauksia. Heille myös välitetään vertauskuvallisia merkkejä, jotka liittyvät Jumalan pelastussuunnitelmaan. Endaumenttitoimituksen katsotaan välittävän korkeampaa tietoa ja samalla saattavan ihmisen osalliseksi luomisen ja lunastuksen mysteereistä. Draama, joka alkaa kuvauksella maailman luomisesta ja Aadamin ja Eevan kohtalosta paratiisissa, päättyy jokaisen osanottajan osallisuuteen Aadamin ja Eevan kohtalosta sekä heille luvatusta pelastuksesta.


title: Endaumentti

text: Endaumentin käytännön toteutus vaihtelee temppelistä toiseen. Vanhemmissa temppeleissä seremonia suoritettiin useissa huoneissa. Maailman luomista kuvattiin luomishuoneessa, Eedenin tapahtumia paratiisihuoneessa ja elämää synkässä ja kolkossa maailmassa maailmahuoneessa. Lisäksi oli terrestinen huone, joissa annettiin korkeampaa opetusta, sekä korotusta kuvaava selestinen huone. Osanottajat kulkivat endaumenttiseremonian aikana huoneesta toiseen, ja endaumenttia kuvattiinkin myös "temppelin läpi kulkemiseksi". Monissa uudemmissa temppeleissä koko endaumenttiseremonia toimitetaan yhdessä huoneessa, josta osanottajat kulkevat esiripun läpi selestiseen huoneeseen. Monien mielestä huoneesta toiseen kulkeminen on kuitenkin tärkeä pedagoginen elementti, joka kuvaa ihmisen kulkua kohti Jumalaa. Samalla siirtyminen huoneesta toiseen tuo toimitukseen vaihtelua. Tämän takia uusimmissa temppeleissä on siirrytty takaisin usean huoneen järjestelmään. Esimerkiksi Helsingin temppelissä on erikseen luomishuone, maailmahuone ja terrestinen huone.


title: Endaumentti

text: Kirkon alkuaikoina endaumentti toteutettiin näyttelijöiden esittämänä draamana, johon yleisö otti osaa tietyissä kohdin. 1950-luvulta näyttelijöiden suorittama endaumenttiseremonia on kuitenkin korvattu elokuvalla ja äänityksellä. Nykyään vain kaksi Utahissa sijaitsevaa temppeliä, Salt Laken temppeli ja Manti, käyttävät eläviä näyttelijöitä.


title: Endaumentti

text: Endaumenttiin kuuluvat itse endaumenttiseremonian lisäksi myös valmistavat toimitukset pesu ja voitelu. Vuodesta 2005 nämä ovat olleet lähestulkoon kokonaan symbolisia. Temppelityöntekijä pesee vihittävän muodollisesti koskettamalla tämän otsaa vedellä ja sanoen puhdistavansa tämän ruumiin "tämän sukupolven verestä ja synneistä" ja siunaten tämän kätten päälle panemisella. Tämän jälkeen hän voitelee vihittävän vertauskuvallisesti koskettamalla tämän otsaa oliiviöljyllä ja sanoen voitelevansa tämän Israelin kuninkaaksi ja papiksi (naisen kohdalla kuningattareksi ja papittareksi) ja siunaten tämän kätten päälle panemisella. Tämän jälkeen temppelityöntekijä muistuttaa häntä temppeli-ihokkaan eli garmentin merkityksestä ja kehottaa häntä käyttämään garmenttia päivin ja öin. Lopuksi temppelityöntekijä kuiskaa vihittävälle tämän "uuden nimen". Valmistavissa toimituksissa miespuoliset temppelityöntekijät pesevät ja voitelevat miehiä ja naispuoliset naisia.


title: Endaumentti

text: Valmistavien toimitusten jälkeen vihittävät pukevat ylleen temppelivaatetuksen. Miehet ovat sonnustautuneet valkoiseen paitaan, solmioon, suoriin housuihin ja valkoisiin kenkiin, naiset käyttävät valkoista kokopitkää leninkiä ja valkoisia kenkiä. Valkoisen vaatetuksen tehtävänä on korostaa pestyjen ja voideltujen vihittävien viattomuutta "tämän sukupolven vereen ja synteihin". Samalla yhtenäinen vaatetus korostaa, ettei temppelissä tehdä eroa ihmisten välillä heidän rotunsa, kielensä, varallisuutensa tai muun tämän kaltaisen perusteella.


title: Endaumentti

text: Valkeisiin vaatteisiin pukeutuneet vihittävät kokoontuvat endaumenttihuoneeseen; mikäli huoneita on useita, maailman luomista kuvaavaan huoneeseen. Naiset istuvat toisella puolella salia ja miehet toisella. Endaumentin alussa vihittäville kerrotaan endaumentin merkityksestä. Heitä kehotetaan seuraamaan seremoniaa tarkkaavaisesti. Samoin heitä kehotetaan olemaan paljastamatta endaumentin salaisuuksia ulkopuolisille. Vihittäville tarjotaan vielä mahdollisuutta poistua temppelistä, mikäli he eivät halua ottaa päälleen endaumentin salaisuuksia.


title: Endaumentti

text: Itse seremonia alkaa kuvauksella maailman luomisesta. Vihittäville näytetään taivaallinen hovi, jossa Elohim eli Isä Jumala lähettää poikansa Jehovan eli Jeesuksen Kristuksen sekä ylienkeli Mikaelin järjestämään järjestäytymättömän materian ja siten luomaan maailman. Mormoniteologian mukaan Elohim ja Jehova ovat erillisiä persoonia, Elohim on Isä ja Jehova Poika. Itse luominen tapahtuu kuuden päivän jaksoissa. Kuvaus perustuu 1. Mooseksen kirjan 1. luvun kuvaukseen maailman luomisesta. Luomiskertomuksen aikana elokuvaversiossa näytetään tähtiä ja planeettoja, tulivuorenpurkauksia ja myrskyjä sekä myöhemmin vehreää luontoa ja eläimiä. Näyttelijäversiossa luomisen kuvaus on yksinomaan suullinen.


title: Endaumentti

text: Kuudentena luomispäivänä Elohim ja Jehova siirtävät Mikaelin maan päälle ja pukevat hänet ihmisen ruumiiseen. Hänestä tulee ensimmäinen ihminen, Aadam. Koska ihmisen ei ole hyvä olla yksinänsä, jumalat nukuttavat Aadamin uneen ja luovat hänelle vaimon, Eevan. Miespuolisia vihittäviä kehotetaan sulkemaan silmänsä Eevan luomisen ajaksi, ja he kutsuvat luotua naista Eevaksi, elämän äidiksi. Täten vihittävät samaistuvat Aadamin ja Eevan hahmoihin.


title: Endaumentti

text: 1. Mooseksen kirjan mukaisesti Elohim ja Jehova asettavat Aadamin ja Eevan Eedenin paratiisiin, jonka he antavat heille kodiksi. Mikäli temppelissä on käytössä paratiisihuone, vihittävät siirtyvät sinne. Heitä kielletään koskemasta keskellä paratiisia olevaan hyvän ja pahan tiedon puuhun. Endaumentissa jumalat kuitenkin toteavat, että ihmiselle on annettu vapaa tahto ja hän saa päättää itse.


title: Endaumentti

text: Pian paratiisiin ilmestyy mustaan viittaan pukeutunut hahmo. Hän on Saatana, joka on tullut Eedeniin houkutellakseen Aadamin ja Eevan tottelemattomuuteen. Aadam ei lankea, mutta Eeva suostuu syömään kiellettyä hedelmää, kun Saatana selittää, ettei Jumalan tahtoa muuten voida toteuttaa. Saatanan mukaan Jumalan tarkoitus on, että ihminen syö kiellettyä hedelmää, koska vain siten hän voi tulla tuntemaan hyvän ja pahan, ilon ja surun, sekä tulla koetelluksi maan päällä. Eeva saa myös Aadamin syömään hedelmästä selittäen, että Jumalan kehotusta lisääntyä ja täyttää maa ei muuten voida täyttää. Koska Eeva on syönyt hedelmää ja tullut kuolevaiseksi, olisi Aadamin kohtalona jäädä yksin paratiisiin, ellei hänestäkin tulisi kuolevaista. Aadam ja Eeva tunnistavat, kuka heidät on johtanut olemaan tottelemattomia Jumalalle. Saatana vastaa heille pilkallisesti, että heidän silmänsä ovat jo avautuneet ja että he nyt näkevät selkeästi. Ajatusta, jonka mukaan Saatana kiusasi ensin Aadamia, joka ei langennut, ja vasta sitten Eevaa, ei sinällään löydy Raamatusta. Asiaan on kuitenkin viittauksia juutalaisissa kirjoituksissa, ja myös Uusi testamentti viittaa siihen epäsuorasti.


title: Endaumentti

text: Kun Jehova ja Elohim illan hämärtyessä saapuvat Eedeniin, Aadam ja Eeva yrittävät kätkeytyä. He häpeävät alastomuuttaan ja pukevat ylleen vihreät esiliinat, joissa on viikunanlehtikuvio. Vihittävät pukevat endaumenttisalissa ylleen samanlaiset esiliinat. Elohim ja Jehova tajuavat Aadamin ja Eevan langenneen ja syöneen kiellettyä hedelmää. Nämä kuitenkin syyttävät Saatanaa lankeemuksestaan. Saatana selittää tehneensä maan päällä vain samaa, mitä hän on tehnyt muissakin maailmoissa. Kun Jehova ja Elohim kiroavat Saatanan, hän selittää vainoavansa ihmiskuntaa langenneiden enkeleidensä kanssa, kuten hän on tehnyt muissakin maailmoissa. Hän selittää ottavansa itselleen maan aarteet, hopean ja kullan, varustavansa niiden avulla "armeijoita ja laivastoja, vääriä, sortavia pappeja ja tuhoavia tyranneja" sekä hallitsevansa maata "verellä ja kauhulla". (Ennen vuotta 1990 Saatana sanoi piinaavansa ihmisiä "paavien ja pappien" kautta.)


title: Endaumentti

text: Elohim ja Jehova karkottavat ihmisparin paratiisista. He kuitenkin antavat ihmiselle "uhrin lain" eli kehottavat häntä uhraamaan Jumalalleen. Aadamille ja Eevalle selitetään, että tämä on Jeesuksen Kristuksen tulevan sovitusuhrin vertauskuva. Samoin heille annetaan "kuuliaisuuden laki". Siinä Aadam ja Eeva lupaavat vastedes olla kuuliaisia Jumalan laeille. Vihittävät samaistuvat seremonian edetessä entistä selvemmin Aadamiin ja Eevaan. Yksi "todistajapari" eli aviopari vihittävien joukosta, astuu alttarin ääreen kuulemaan Jumalan rangaistuksen ja antamaan hänelle lupaukset. Parin selitetään edustavan Aadamia ja Eevaa alttarilla. Kaikki vihittävät vannovat oikeaa kättään kohottaen kuuliaisuutta Jumalalle sekä uhraavansa kaikkensa Jumalan valtakunnan hyväksi. Ennen vuotta 1990 miehet vannoivat kuuliaisuutta Jumalan laille ja naiset aviomiehensä laille. Nykyään kummatkin vannovat kuuliaisuutta Jumalan laille. Tammikuuhun 2019 asti naiset lupaavat seurata miestään, kuten tämä seuraa Kristusta. Nykyään muotoilu on poistettu.


title: Endaumentti

text: Aadam ja Eeva saavat myös tunnusmerkin, ensimmäisen Aaronin pappeuden tunnusmerkin. Se on tietynlainen kädenpuristus, josta Jumalan lähettiläät voidaan tunnistaa maailmassa. Heitä vannotetaan pitämään tämä merkki salaisena ja pyhänä. He saavat myös merkkiin liittyvän eleen, joka tehdään nostamalla oikea käsi vaakasuoraan kulmaan. Heille kerrotaan, että tämän merkin nimi on se uusi nimi, joka heille on annettu valmistavien toimitusten aikana.


title: Endaumentti

text: Vuoteen 1990 tähän ja kahteen seuraavaan merkkiin liittyi myös erityinen rangaistusele, jonka sanottiin kuvaavan rangaistusta, joka voi seurata salaisen merkin luovuttamisesta. Tämän merkin yhteydessä rangaistusele oli kuvaannollinen, peukalolla tehty viilto korvasta korvaan, joka kuvasi kurkun auki leikkaamista. Seuraavaan merkkiin liittyvä rangaistusele kuvasi sydämen repimistä irti rinnasta ja kolmanteen vatsan auki leikkaamista. Nykyiseen endaumenttitoimitukseen nämä rangaistuseleet eivät enää kuulu.


title: Endaumentti

text: Tämän jälkeen Aadam ja Eeva siirtyvät "synkkään ja kolkkoon maailmaan" eli meidän maailmaamme. Mikäli temppelissä on käytössä tällainen huone, vihittävät siirtyvät sinne. Aadam nähdään alttarin ääressä rukoilemassa Jumalaa. Hänelle vastaa kuitenkin Saatana, joka selittää olevansa "tämän maailman jumala". Hän kertoo saarnaavansa oppeina ihmisten filosofioita, joihin on sekoitettu pyhiä kirjoituksia. (Vuoteen 1990 tässä kohden esiintyi protestanttiseksi papiksi pukeutunut mies, jonka saarnaaja palkkasi käännyttämään Aadamin uskontoonsa. Pappi saarnasi miehelle eräänlaisen version Nikean uskontunnustuksesta sekä puhui ikuisesta rangaistuksesta helvetissä. Aadam ei kuitenkaan uskonut papin saarnaa. Nykyään hahmoa ei enää esiinny seremoniassa.)


title: Endaumentti

text: Samaan aikaan Elohim pyytää Jehovaa lähettämään sanansaattajansa Aadamin luo. Jehova lähettää Pietarin, Jaakobin ja Johanneksen, kolme apostolia. Nämä pelastavat Aadamin Saatanan väärien oppien kynsistä. He karkottavat Saatanan, mutta ennen poistumistaan Saatana kääntyy vielä vihittävien puoleen ja sanoo heidän joutuvan hänen valtaansa, elleivät he pidä kaikkia niitä liittoja ja lupauksia, jotka he solmivat temppelin alttareiden ääressä. Aadam tunnistaa miehet oikeiksi Jumalan lähettiläiksi Aaronin pappeuden ensimmäisen tunnusmerkin kautta. Elokuvaversio päättyy tähän, ja endaumentin loppuosa tulee ääninauhalta.


title: Endaumentti

text: Pietari antaa vihittäville "korkeamman lain" (vuoteen 2019 "evankeliumin lain"). Tämä kuvaa temppelitoimituksessa siirtymistä Vanhan testamentin ajasta evankeliumin aikaan. Vihittävät lupaavat pitää kaikki evankeliumin toimitukset ja välttää ilkeämielisyyttä, kovaäänista naurua sekä puhumasta pahaa "Herran voidellusta". He lupaavat myös olla käyttämättä turhaan Herran nimeä sekä elävänsä muutenkin siveellistä elämää. Pietari antaa heille Aaronin pappeuden toisen tunnusmerkin, joka on ensimmäisen merkin tapainen kädenpuristus. Merkkiin liittyvä ele tehdään ojentamalla oikea käsi suoraan eteenpäin pitäen kämmentä vesikupin muotoisena, sekä nostamalla vasen käsi ylös vaakasuorassa kulmassa. Tämän merkin nimi on kunkin vihittävän oma etunimi. Saatuaan Elohimilta ohjeet Pietari opettaa vihittäville Melkisedekin pappeuden viitan käytön, mikä tehdään pukemalla viitta oikealle olkapäälle. Sitten Pietari johdattaa heidät terrestiseen huoneeseen (mikäli temppelissä on sellainen).


title: Endaumentti

text: Terrestisessä huoneessa vihittäville annetaan "siveyden laki". Vihittävät lupaavat, etteivät he harjoita sukupuoliyhteyttä muiden kuin omien aviopuolisoidensa kanssa. Vuoteen 1990 miehet lupasivat erikseen, että harjoittavat sukupuoliyhteyttä vain vihityn vaimonsa kanssa, ja naiset vain vihityn miehensä kanssa. Nykyään vihittävät lupaavat yhteisesti, etteivät harjoita sukupuoliyhteyttä muun kuin "miehensä tai vaimonsa" kanssa. Täten endaumentin laatijat ovat - varmasti tahattomasti - taanneet, että myös homoseksuaaliset liitot kuuluvat siveyden lain piiriin, jos ne joskus tullaan hyväksymään.


title: Endaumentti

text: Pietari antaa vihittäville Melkisedekin pappeuden ensimmäisen tunnusmerkin eli "naulan merkin". Tämä tehdään siten, että merkin vastaanottaja ojentaa oikean kätensä kämmen vaakasuorassa, sormet yhteen liitettyinä ja peukalo ylöspäin, ja merkin antaja puristaa kämmenen keskiosaa peukalolla ja etusormella, ikään kuin kämmenen läpi iskettäisiin naula. Merkkiin liittyvä ele tehdään ojentamalla vasen käsi eteenpäin, kämmen koukistettuna vesikupin muotoon, ja ojentamalla oikea käsi eteenpäin kämmen maata kohti. Merkin nimi on "Poika", ristiinnaulitun Jumalan Pojan muistoksi.


title: Endaumentti

text: Vihittäville annetaan "pyhityksen laki", joka tarkoittaa sitä, että he ovat valmiita uhraamaan aikansa ja omaisuutensa Myöhempien aikojen pyhien Jeesuksen Kristuksen kirkolle, Jumalan valtakunnan edistämiseksi maan päälle sekä Siionin lujittamiseksi. Toisin kuin muita temppelissä annettuja lakeja, joita vihittävät lupaavat valalla vannoen "totella ja kunnioittaa", pyhityksen lain he lupaavat vain "hyväksyä". Ilmeinen selitys on, että Opissa ja liitoissa mainittua pyhityksen lakia, joka tarkoittaa pyhien omaisuuden pitämistä yhteisenä, ei kirkossa enää noudateta.


title: Endaumentti

text: Pietari antaa vihittäville vielä Melkisedekin pappeuden toisen tunnusmerkin, joka tunnetaan myös nimillä "patriarkaalinen ote" ja "naulan varma merkki". Patriarkaalinen ote tehdään siten, että merkin antaja ja vastaanottaja kättelevät toisiaan oikealla kädellä, kietoen pikkusormensa lomittain ja painamalla etusormellaan toisen rannetta. Merkkiin liittyy mormonistinen tarina siitä, että Jeesusta ristiinnaulittaessa kämmenten läpi isketyt naulat repivät kämmenet hajalle, minkä jälkeen Jeesus ristiinnaulittiin uudestaan ranteiden läpi. Historiallinen fakta onkin, että ristiinnaulitsemisessa naulat iskettiin ranteiden läpi, koska kämmenten läpi isketyt naulat eivät olisi kestäneet ristiinnaulitun painoa. Merkkiin liittyvä ele tehdään nostamalla kädet pään yläpuolelle, laskemalla ne hitaasti ja lausumalla samalla kolmesti "Herra, kuule huulteni sanat". Vuoteen 1990 nämä sanat kuuluivat "pay lay ale", joka Joseph Smithin selityksen mukaan oli aitoa Aadamin kieltä. Näillä sanoilla Aadam kutsuu endaumentissa Jumalaa tultuaan karkotetuksi paratiisista. Merkkiin liittyvä nimi luvataan paljastaa myöhemmin.


title: Endaumentti

text: Vihittäville opetetaan myös "rukouksen oikea järjestys". Tämä toteutetaan siten, että muutama aviopari astuu terrestisen huoneen alttarin ympärille, minkä jälkeen he käyvät läpi opetetut pappeuden tunnusmerkit ja eleet ja muodostavat sen jälkeen piirin kättelemällä toisiaan patriarkaalisella otteella. Piirin keskelle jäänyt temppelityöntekijä, joka edustaa Pietaria, polvistuu alttarin ääreen ja pitää vapaan rukouksen. Tämä on ainoa osa endaumentista, jossa temppelityöntekijä puhuu itse, muut äänet tulevat ääninauhalta. Rukouksen sisältö on vapaa, mutta yleensä on tapana rukoilla kirkon ja sen johtajien puolesta sekä pyytää kirkon nuorisolle voimaa ja kestävyyttä kiusauksissa. Tärkeä on myös esirukous vihittävien sairaiden ja vanhojen sukulaisten ja ystävien puolesta. Vihittävät saavat ennen toimitusta antaa esirukousaiheensa, myös kirkkoon kuulumattomien puolesta voidaan rukoilla. 1970-luvulle saakka tällaisia rukouspiirejä voitiin järjestää myös temppelien ulkopuolella, mutta nykyään tätä ei enää pidetä hyväksyttävänä.


title: Endaumentti

text: Tämän jälkeen vihittäville esitellään temppelin esirippu, jonka kautta vihittävät tulevat kulkemaan terrestisestä huoneesta selestiseen huoneeseen. Heille selitetään esiripussa olevien merkkien symboliikka; merkit ovat samoja, jotka on kirjailtu myös garmenttiin. Kirkon presidentin David O. McKayn vuonna 1936 antaman selityksen mukaan suorakulma kuvastaa pyhien rehellisyyttä ja suoruutta, kompassi taas muistuttaa heitä siitä, että heidän tulee pitää iankaikkinen elämä kirkkaana päämääränä mielessään ja kulkea sitä kohti pitäen pyhät liitot ja lupaukset. Navan merkki muistuttaa ajallisen ja hengellisen ravinnon tärkeydestä ja polven merkki siitä, että viimeisinä päivinä "jokaisen polven on notkistuttava Jeesuksen edessä ja tunnustettava hänet Herraksi" (Filippiläiskirje 2:10–11). Käytännössä esiripun merkit toimivat myös aukkoina, joiden kautta vihittävä ja verhon takana oleva temppelityöntekijä kommunikoivat keskenään. Vihittäville selitetään myös seremonian kulku esiripun äärellä. Vuoteen 1990 pidettiin myös erityinen luento esiripun äärellä, jossa luennoitsija kävi vielä kertaalleen läpi endaumenttiseremonian eri vaiheet ja kertoi niiden merkityksestä. Nykyään tästä on jäljellä vain huomautus, joka korostaa endaumenttiseremonian suurta arvoa.


title: Endaumentti

text: Tämän jälkeen vihittävät astuvat järjestyksessä esiripun ääreen. Kutakin vihittävää avustaa temppelityöntekijä, joka tarvittaessa auttaa vihittävää. Esiripun takana oleva temppelityöntekijä käy vihittävän kanssa läpi endaumenttiseremonian aikana opetetut kaksi Aaronin pappeuden ja kaksi Melkisedekin pappeuden tunnusmerkkiä sekä kysyy niiden nimet. Tämä kuvastaa symbolisella tavalla sitä, miten kerubit kuoleman jälkeen kysyvät edesmenneiltä nämä merkit ennen heidän pääsemistään "korotukseen". Seremonia esiripulla kuvastaa siis kuolemaa ja sen jälkeistä tilaa.


title: Endaumentti

text: Temppelityöntekijän tultua Melkisedekin pappeuden toiseen tunnusmerkkiin vihittävä sanoo, ettei hän tiedä merkin nimeä, koska sitä ei ole hänelle opetettu. Hän on tullut saamaan opetusta Herralta. Esiripun takana oleva temppelityöntekijä kuiskaa nyt vihittävälle tämän nimen. Vuoteen 1990 tämä tapahtui "ystävyyden viiden kohdan" eli eräänlaisen rituaalisen syleilyn aikana. Nämä viisi kohtaa olivat oikean jalan sisäpuoli toisen oikean jalan sisäpuolta vasten, polvi polvea vasten, rinta rintaa vasten, käsi selkää ja suu korvaa vasten (jotta merkin nimi olisi helppo kuiskata). Kaikki esiripun takana olevat temppelityöntekijät ovat miehiä, kun taas vihittävinä on sekä miehiä että naisia. 1800-luvulla miehen ja naisen välinen rituaalinen syleily oli varmasti ennenkuulumattoman rohkeaa, ja nykyaikanakin monet naiset lienevät kokeneet sen kiusallisena. Vuodesta 1990 merkin nimi annetaankin vain siten, että antaja ja vastaanottaja pitävät vasenta kättään toisen oikealla olkapäällä. Itse merkin nimi on ennemminkin siunaustoivotus kuin nimi sanan perinteisessä merkityksessä. Se kuuluu "Terveyttä navassa, ydintä luissa, voimaa kupeissa ja lihaksissa, pappeuden voima olkoon minun päälläni ja jälkeläisteni päällä tämän ajan ja kaiken iankaikkisuuden".


title: Endaumentti

text:
Yleensä on tapana, että aviomies suorittaa ensin itse rituaalit esiripulla ja kutsuu sen jälkeen vaimonsa esiripun läpi kysymällä häneltä merkit ja nimet. Myös kihlaparit voivat menetellä näin. Tämän seremonian aikana mies saa siis tietää myös vaimonsa "uuden nimen", kun taas vaimo ei saa tietää miehensä. Tämä kuvastaa sitä yleistä ajatusta mormonismissa, että mies viimeisenä päivänä kutsuu vaimonsa iankaikkisuuteen.
Kun vihittävä on selvittänyt kaikki merkit ja nimet esiripulla, hänet "temmataan" esiripun läpi selestiseen huoneeseen. Tämä on samalla endaumenttiseremonian päätös. Vihityt ovat nyt saapuneet kuvaannollisesti taivaaseen ja Jumalan läsnäoloon. Selestinen huone on tämän mukaan yleensä valoisa ja avara sekä kallisarvoisesti ja hyvällä maulla sisustettu. Vihityn on mahdollista hiljentyä hetkinen huoneessa, käydä läpi endaumenttiseremonian sisältöä ja antamiaan lupauksia sekä etsiä Jumalan siunausta elämäänsä. Hiljentymisen jälkeen vihittävät poistuvat omia aikojaan selestisestä huoneesta ja temppelistä.


title: Endaumentti

text: Endaumenttitoimituksen vanhin osa ovat pesu ja voitelu, jotka nykyään tunnetaan nimellä valmistavat toimitukset. Niitä harjoitettiin Kirtlandissä jo vuonna 1836, siis ennen endaumenttiseremonian kehittämistä. Kirtlandissä miehet peseytyvät kotonaan vedellä ja alkoholilla, minkä jälkeen he kokoontuivat profeetta Joseph Smithin luo hänen siunattavakseen ja voideltavakseen. Kokous aloitettiin rukoilemalla Jumalaa kohotetuin käsin ja pyytämällä häneltä "voimaa korkeudesta". Myös Joseph Smith itse sekä hänen veljensä Hyrum siunattiin ja voideltiin. Useat siunatuista kertoivat saaneensa ilmestyksiä ja erityisiä Pyhän Hengen armolahjoja, kuten profetoimisen, kielillä puhumisen ja kielten selittämisen lahjan. Seremonia päättyi 30. maaliskuuta vietettyyn sakramenttiin, jota edelsi keskinäinen jalkojen pesu.


title: Endaumentti

text: Smithin tarkoituksena oli tehdä pesusta ja voitelusta vuotuinen tapahtuma, ja niitä vietettiinkin uudelleen seuraavana vuonna. Sen jälkeen vastustajien toiminnan kiihtyminen teki seremonian viettämisen mahdottomaksi. Smithin endaumenttiteologian kehittyminen 1840-luvun alussa teki seremonia tarpeettomaksi. Siitä kehittyi endaumenttiseremonian "valmistava toimitus".


title: Endaumentti

text: Nauvoon vuosiensa aikana Smith kehitti nykyisen endaumenttiseremonian alun. Toukokuun 3. päivänä 1842 hän kutsui yhdeksän läheistä työtoveriaan ja ystäväänsä omistamansa sekatavarakaupan Red Brick Storen yläkertaan Nauvoossa ja vihki heidät uuden endaumenttiseremonian salaisuuksiin. Hän antoi seremoniassa Aaronin pappeuden ja Melkisedekin pappeuden tunnusmerkit, niihin liittyvät eleet ja rangaistukset, liitettynä opetukseen ihmisen luomisesta, lankeemuksesta ja lunastuksesta. Samoin hän otti seuraajiltaan pyhiä lupauksia ja vannotti heitä olemaan vaiti seremoniasta. Smith oli myös luonut nykyistä muistuttavan seremonian esiripulla, joka suoritettiin hänen väliaikaisesti laatimansa ja kirjailemansa esiripun äärellä.


title: Endaumentti

text: Endaumenttiseremonian jälkeen Smith pyysi tulevaa seuraajaansa Brigham Youngia järjestämään endaumentin toimivaksi kokonaisuudeksi. Hänen mukaansa seremonia ei "ollut aivan oikein", vaikka siinä olikin kaikki korotukseen tarvittavat osat. Tulevina vuosina Young muokkasikin seremoniasta pääosin sen nykyisen kaltaisen endaumenttiseremonian. Endaumentti toimitettiin ensin Red Brick Storen yläkerrassa, samalla kun pohjakerroksessa jatkui kaupankäynti. Young maalasi endaumenttihuoneen seinille muratteja ja muita kasveja sekä toimitti sinne ruukkukasveja luodakseen vaikutelman paratiisista. Hän laati esiripun sekä sisusti sen taakse elegantin selestisen huoneen. Vuosien 1842–1844 aikana noin 50 miestä ja naista sai vastaanottaa endaumentin Red Brick Storen yläkerrassa. Heitä kutsuttiin nimellä "voideltujen koorumi".


title: Endaumentti

text: Talvella 1845–1846 endaumenttiseremonioita alettiin toimittaa tuolloin vielä keskeneräisessä Nauvoon temppelissä. Samalla kun ensimmäiseen kerrokseen rakennettiin ja sisustettiin endaumenttihuoneita, Young oli laatinut toisen kerroksen halliin - joka oli ilmeisesti suunniteltu kirkon konferensseja varten - väliaikaiset endaumenttihuoneet erottamalla hallin osiin kankaiden avulla. Tännekin Young laati huonekasvein koristetun paratiisihuoneen ja kalliin selestisen huoneen. Kun temppeli oli vihitty käyttöön 30. huhtikuuta 1846, alettiin toimituksia suorittaa niille varatuissa tiloissa. Tämä kävi kuitenkin mahdottomaksi jo muutaman viikon kuluttua. Nauvoon temppeli on ainoa mormonitemppeli, jossa on suoritettu endaumenttitoimituksia jo ennen sen vihkimistä. Kaiken kaikkiaan noin 5.500 ihmistä sai vastaanottaa endaumenttinsa Nauvoon temppelissä ennen sen hävitystä.


title: Endaumentti

text: Youngin johdettua johtamansa pyhien joukon Utahiin hän aloitti endaumenttien toimittamisen uudelleen. Aluksi niitä toimitettiin Salt Lake Cityyn rakennetussa, väliaikaiseksi tarkoitetussa Endaumenttitalossa, ja St. Georgen temppelin valmistuttua myös siellä. Tähän asti endaumentin sisältöä ei ollut kirjoitettu, vaan temppelityöntekijät opettivat sen suullisesti nuoremmille. St. Georgen temppelin valmistuttua Young alkoi kuitenkin huolestua siitä, että eri temppeleissä toimitettavat seremoniat saattaisivat muuttua erilaisiksi ja että seremonian sisältö alkaisi horjua. Niinpä hän käski kirjoittaa seremonian pääosan muistiin ja määräsi tämän kirjallisen version normatiiviseksi.


title: Endaumentti

text: Vuonna 1877 St. Georgen temppelissä toimitettiin ensimmäiset sijaisendaumentit kuolleiden puolesta.


title: Endaumentti

text: 1893 endaumenttiseremoniaa muokattiin hieman ja sitä yhtenäistettiin, jotta toimitus olisi kaikissa temppeleissä samanlainen. Vuonna 1919 kirkon tuolloinen presidentti Heber J. Grant asetti komitean tutkimaan endaumenttiseremonian muokkaamista ja uudistamista. Komitea istui vuodesta 1921 vuoteen 1927 apostoli George F. Richardsin johdolla. Richards sai luvan saattaa myös aiemmin suulliset osat endaumenttia kirjalliseen muotoon. Hän poisti seremoniasta pahennusta herättäneen "koston lain". Tämän lain mukaan vihittävät lupasivat valalla, että he rukoilevat eivätkä koskaan lakkaa rukoilemasta sitä, että Jumala kostaisi profeettojen veren tälle kansakunnalle. Samoin he lupasivat opettaa jälkeläisensäkin rukoilemaan Jumalan kostoa profeettojen murhaajille. "Profeetat" viittasivat Joseph Smithiin ja hänen veljeensä Hyrumiin, ja kansakunta, jolle kostoa rukoiltiin, oli Yhdysvallat. Tämä koston laki nousi Smithin lynkkauksen ja pyhien karkotuksen jälkeen heränneistä vihantunteista. 1920-luvulla MAP-kirkon ja Yhdysvaltain suhteet olivat kuitenkin jo paremmalla pohjalla.


title: Endaumentti

text: Komitea poisti myös rangaistusten kuvauksesta raa'an ja pahennusta herättäneen kielen sekä lyhensi huomattavasti esiripun äärellä pidettävää luentoa. Richardsin komitean muokkaamasta endaumenttiseremoniasta laadittiin erityinen käsikirja, joka toimitettiin kaikkien temppelien esimiehille. Heitä vaadittiin toimittamaan endaumentit tämän kaavan mukaan.


title: Endaumentti

text: Kirkon johtajat muokkasivat endaumenttia edelleen tulevina vuosikymmeninä. Vuonna 1936 seremoniaan liitettiin presidentti McKayn laatimat selitykset esiripun ja garmentin merkeistä. Saatanan palveluksessa olleen papin roolista poistettiin kohta, jossa Saatana sopi papin kanssa tarkasta rahapalkasta. Palkka nousi vuosien myötä, mutta pappi valitti alituiseen palkkion pienuutta (vaikka hän lupaisikin tehdä parhaansa Aadamin käännyttämiseksi). Lisäksi Saatana sanoi nyt opettavansa uskonoppeina "ihmisten filosofioita, sekoitettuina pyhiin kirjoituksiin". Aiemmin Saatana sanoi ammentavansa uskontonsa opin "sanomalehdistä, romaaneista sekä miesten ja naisten muistiinpanoista ja kuorruttavansa ne pyhillä kirjoituksilla". Myös papin lause, jossa hän luonnehti Saatanaa "hienoksi herrasmieheksi ja kaikkien maailman uskontojen pääksi", poistettiin. Nämä Mark Twainin kyynistä tyyliä muistuttavat lauseet lienevät olleen peräisin Brigham Youngilta ja todistavan hänen erikoislaatuista huumorintajuaan.


title: Endaumentti

text: 1960-luvulla luomista kuvaavasta jaksosta poistettiin Elohimin lause, jossa hän sanoi Aadamista: "Ihmisen ei ole hyvä olla yksin, koska minäkään en ole yksin." Tämä tulkittiin yleisesti viittaukseksi siihen mormoniteologian opetukseen, että taivaallisella Isällä on vaimo, taivaallinen äiti, joka on meidän henkiemme äiti. 1970-luvulla tekstistä poistettiin viittaus siihen, että Saatanan tunnusmerkkeihin kuului musta iho.


title: Endaumentti

text: Endaumentin ensimmäiset elokuvaversiot valmistuivat 1950-luvulla. Niiden valmistamista johti Gordon B. Hinckley, joka myös toimi kirkon presidenttikunnassa vuodesta 1955 vuoteen 2008. Tuolloinen presidentti McKay oli tehnyt asiasta aloitteen, koska Zollikofeniin, Bernin lähelle Sveitsiin valmistunut Euroopan ensimmäinen temppeli edellytti seremonian valmistamista lyhyen ajan sisällä monella kielellä.


title: Endaumentti

text: Vuonna 1990 endaumenttiseremonia koki tähän asti suurimmat muutoksensa. Tähän lienevät vaikuttaneet ainakin kirkon jäsenten keskuudessa 1980-luvulla tehdyt kyselytutkimukset, joissa selvitettiin heidän suhtautumistaan endaumenttiin. Ensiksikin seremoniasta poistettiin kaikki rangaistuseleet. Aikaisemmin vihittävät olivat tehneet symbolisia eleitä, jotka kuvasivat kurkun auki viiltämistä, sydämen repimistä rinnasta ja vatsan auki leikkaamista. Näiden sanottiin symboloivat eri tapoja, jolla ihminen voi menettää henkensä, ellei hän pitäisi temppelissä saamiaan tunnusmerkkejä salaisina. Rangaistuseleiden sijasta nykyään endaumenttiseremoniassa sanotaan ainoastaan, ettei Herra jätä rankaisematta niitä, jotka kavaltavat pyhät merkit. Seremoniasta pyyhittiin myös kokonaan papin rooli Saatanan palkkalaisena sekä viittaus siihen, että Saatana tulee ostamaan itselleen "paaveja ja pappeja". Nämä viittaukset toisten kirkkojen pappeihin koettiin ilmeisesti yleisesti loukkaavina. Seremoniasta esiripulla poistettiin "ystävyyden viisi kohtaa" (engl. "five points of fellowship") eli vapaamuurariudesta peräisin oleva rituaalinen halaus, jota monet naiset pitivät kiusallisena. Samoin esitelmä esiripulla poistettiin kokonaan. Myös Melkisedekin pappeuden toisen tunnusmerkin eleessä käytetty "Aadamin kieli" korvattiin luonnollisilla kielillä.


title: Endaumentti

text: Ehkä tärkein muutos seremoniassa oli silti naisen aseman muuttuminen. Naiset eivät enää joutuneet lupaamaan kuuliaisuutta "miehensä laille", vaan he vannovat miestensä kanssa tasaveroisina kuuliaisuutta "Jumalan laille". Naiset tosin lupaavat kuulevansa miestään, kuten mies kuulee Kristusta. Seremonia ei enää syytä yksin naista syntiinlankeemuksesta. Samoin aikaisemmat viittaukset "Aadamiin" on yleensä korvattu viittauksella "Aadamiin ja Eevaan", mikä tässä yhteydessä on nähtävä selkeänä viittauksena miehen ja naisen tasa-arvoon.


title: Endaumentti

text: Vuonna 2005 valmistavien toimitusten pesut ja voitelut muuttuivat lähes kokonaan symbolisiksi.


title: Endaumentti

text: Tammikuussa 2019 seremonian sanamuotoja muutettiin tasa-arvoisempaan suuntaan. Esitoimituksissa naiset pestään ja voidellaan "kuningattariksi ja papittariksi", kun heidät aiemmin pestiin ja voideltiin "kuningattariksi ja papittariksi miehelleen". Nykyinen muotoilu korostaa naisten itsenäistä asemaa, ei enää heidän asemaansa miehen yhteydessä. Nykyisessä muodossa naiset ja miehet lupaavat kummatkin yhtä lailla seurata Kristusta ja olla kuuliaisia Jumalalle, kun aiemmin naiset lupasivat seurata miestään, kuten nämä seuraavat Kristusta. Tämäkin korostaa naisten ja miesten tasavertaista asemaa Kristuksen seuraajina. Toimitukseen tehtiin myös muuten pieniä muutoksia. Esimerkiksi aikaisempi "evankeliumin laki" muutettiin "korkeammaksi laiksi". Nykyään pappeuden viitta puetaan päälle vain kerran, oikealle olkapäälle, eikä tossuja riisuta missään vaiheessa seremoniaa.


title: Endaumentti

text: MAP-kirkkoa kritisoivat tahot viittaavat usein siihen, että endaumentseremonialla on selkeitä yhteyksiä vapaamuurareiden loošeissaan suorittamiin rituaaleihin. Yhteyksiä onkin vaikea kiistää. Useat käsimerkit ja eleet ovat samankaltaisia vapaamuurareiden rituaalien kanssa, samoin ajatus siitä, että kyse on salaisista merkeistä, joiden avulla toinen voidaan tunnistaa. Vuonna 1990 poistetut rangaistuseleet ovat lähestulkoon identtiset loošeissa käytettävien eleiden kanssa, samoin esiripulla käytetty "veljeyden viisi kohtaa". Smith itse oli otettu vapaamuurariloošin jäseneksi vain muutama viikko ennen endaumenttiseremonia käyttöönottoa, ja useat alkuvaiheessa endaumenttinsa vastaanottaneet olivat hekin korkean asteen saavuttaneita vapaamuurareita. Toisaalta on huomattava, ettei yksikään heistä syyttänyt Smithiä vapaamuurariuden salojen kavaltamisesta. Vapaamuurariuden seremoniat eivät liioin muodosta sellaista pelastushistoriallista kokonaisuutta kuin endaumenttiseremonia.


title: Endaumentti

text: MAP-kirkko ei ole koskaan ottanut virallista kantaa kirkon endaumenttiseremonian ja vapaamuurariuden yhteyksiin. Se ei liioin ole suostunut kommentoimaan endaumenttiseremonian yksityiskohtia ylipäänsä julkisuudessa. Osa kirkon edustajista on kuitenkin nostanut esiin ajatuksen, jonka mukaan nykyinen vapaamuurarius on itse asiassa harhaan mennyt muistuma alkuperäisistä pyhistä toimituksista, jotka toimitettiin aikoinaan Jerusalemin temppelissä.


title: Endaumentti

text: Vaikka Smith itse ei koskaan kommentoinut endaumentin ja vapaamuurariuden yhtäläisyyksiä, on ilmeistä, että hän itse ajatteli tämän suuntaisesti. Vapaamuurariushan katsoi olevansa muinaisten, Jerusalemin temppelissä toimitettujen salaisten seremonioiden vaalija ja eteenpäin viejä, ja monet ottivat tämän väitteen 1800-luvulla vielä vakavasti. Vapaamuurareiden toimituksiin tutustunut Smith lienee pitänyt niitä alkuperäisten temppelin salamenojen turmeltuneina versioina, jotka eivät välittäneet niitä hengellisiä totuuksia, joita seremonioiden olisi ollut tarkoitus välittää. Samoin kuin Smith katsoi ennallistavansa Jumalan avulla alkuperäisen kristinuskon, hän lienee myös halunnut ennallistaa alkuperäiset vapaamuurariuden rituaalit ja antaa niille sen hengellisen sisällön, joita seremonioilla alun alkaen oli ollut.


title: The Marquee Club

text: The Marquee oli vuonna 1958 perustettu englantilainen rock-klubi, joka sijaitsi Lontoossa alun perin osoitteessa 165 Oxford Street. Klubi aloitti jazz- ja skifflemusiikista, mutta 1960–1990-lukujen aikana siellä esiintyi lukuisia legendaarisia ja tunnettuja rockyhtyeitä. Pääsy soittamaan The Marqueella oli yksi yhtyeiden suurimpia unelmia. Jos yhtye pääsi soittamaan The Marqueelle, se kertoi myös yhtyeen tasosta.


title: The Marquee Club

text: 1960-luvulla klubi suuntautui enemmän rockiin. Esimerkiksi The Rolling Stones teki ensiesiintymisensä juuri The Marqueella 12. heinäkuuta 1962. Vuonna 1964 klubi muutti sen paremmin tunnettuun osoitteeseen 90 Wardour Street. Tässä osoitteessa sijaitsevassa huoneistossa ja sen pienellä lavalla soittivat kaikki eri aikakausien huippuyhtyeet yli 25 vuoden ajan. 1960-luvulla Marqueella esiintyi The Moody Blues, The Move, The Who, Yes, David Bowie, Jethro Tull, The Jimi Hendrix Experience ja Pink Floyd, jolla oli tapana soitella sunnuntai-iltapäivisin.


title: The Marquee Club

text: 1970-luvun punkin tulemisen ja uuden aallon myötä klubilla esiintyi sellaiset merkittävät punkyhtyeet kuin The Sex Pistols, Eddie and the Hot Rods, The Stranglers, Generation X, London, The Police, Buzzcocks ja The Jam.


title: The Marquee Club

text: 1980-luvulla klubilla vaikutti progressiivisen rockin uusi tuleminen ja NWOBHM, jota edusti erityisesti Iron Maiden. Ensimmäinen The Marqueella ja sen kuuluisalla pienellä lavalla soittanut suomalaisyhtye oli Hanoi Rocks, joka esiintyi siellä ensimmäisen kerran syksyllä 1981, toistamiseen vuonna 1982 ja kolmannen kerran jouluna 1983. Viimeksi mainitusta joulunajan konsertista tallennettiin live-levy "All Those Wasted Years" ja samanniminen live-videotaltiointi. Hanoi Rocks oli ainut yhtye, joka toi Marqueelle glam rock -aikakauden. Yhtye soitti klubilla myös useita muita kertoja.


title: The Marquee Club

text: Vuonna 1988 The Marquee Club muutti Wardour Streetilta suurempiin tiloihin osoitteeseen 105 Charing Cross Roadille. Muutto oli kuitenkin epäonnistunut ja klubi suljettiin 1996.


title: The Marquee Club

text: Vuonna 2001 The Marquee Club perustettiin uudelleen Islingtoniin, mutta suljettiin talousvaikeuksien takia jo 2003, alle vuosi avajaisten jälkeen.


title: The Marquee Club

text: The Marquee Club -nimellä avattiin 2004 uusi klubi osoitteeseen 1 Leicester Square, joka sijaitsee Lontoon turistialueen keskustassa. Klubi kuitenkin suljettiin alle puolentoista vuoden toiminnan jälkeen.


title: Donburi

text: Donburi (, suom. kulho) on japanilainen "riisikulhoruoka", joka koostuu kerroksesta riisiä, jonka päällä on kerros hauduttamalla kalasta, lihasta tai vihanneksista valmistettavaa ja usein pataruokaa muistuttavaa täytettä.


title: Donburi

text: Haudutusliemi vaihtelee vuodenajan, raaka-aineiden, alueen ja mieltymysten mukaan. Tyypillinen kastike koostuu dashi-liemestä, jota on maustettu soijalla ja mirinillä. Sekoitussuhteet vaihtelevat, mutta voimakkaanmakuista dashia käytetään yleensä kolmannes tai neljännesosa mirinin ja soijan määrästä. Oyakodonia varten suositellaan haudutusliemen pohjaksi dashia, jota on maustettu kevyellä soijakastikkeella, tummemmalla soijakastikkeella ja sokerilla. Gyudonia varten suositellaan vettä, jota on maustettu tummalla soijakastikkeella ja mirinillä.


title: Donburi

text: Perinteisiä japanilaisia donburi-ruokia ovat:


title: Donburi

text: Tamagodon - munakokkeli sekoitettuna makeaan donburi-kastikkeeseen ja tarjoiltuna riisipediltä


title: Donburi

text: Oyakodon – haudutettua kanaa, munaa ja sipulia riisipedillä


title: Donburi

text: Katsudon – leivitettyjä ja uppopaistettuja sianlihankyljyksiä (tonkatsu), sipulia ja munaa riisipedillä


title: Donburi

text: Tenshindon – kiinalais-japanilainen erikoisuus, joka koostuu ravunlihamunakkaasta riisipedillä (nimi viittaa Tianjiniin Kiinassa)


title: Donburi

text: Tekkadon – ohueksi leikattuja siivuja raakaa tonnikalaa riisin päällä. Maustettu tekkadonilla, joka valmistetaan voimakkaista mausteista ja/tai appelsiinikastikkeesta ja joka tavallisesti sisältää salottisipulia.


title: Donburi

text: Negitorodon - toroa (rasvaista tonnikalaa) kuutioituna salottisipulin kanssa riisin päällä tarjoiltuna


title: Donburi

text: Tendon – katkaraputempuraa ja vihanneksia riisillä


title: Donburi

text: Gyudon - naudanlihaa ja sipulia riisillä


title: Donburi

text: Unadon – unagi no kabayaki (grillattu ankerias) riisillä


title: Donburi

text: Halvat kiinalaisravintolat Japanissa tarjoavat usein chukadonia tai gomoku-chukadonia, jotka valmistetaan friteeratusta lihasta ja tarjotaan riisipedillä vihannesten kera. Vaikka nämä ruokalajit eivät kuulu virallisesti japanilaisen tai kiinalaisen keittiön ruokalajeihin, nämä hybridit kuitenkin kertovat jotakin donburin suosiosta Japanissa.


title: Donburi

text: Donburia voidaan valmistaa melkein mistä tahansa raaka-aineista. Edellisenä päivänä yli jääneet raaka-aineet tai syömättä jäänyt liha ja kasvikset voidaan kierrättää seuraavan päivän lounaaksi tai illalliseksi. Yksinkertainen kotitekoinen donburi-ateria voidaan valmistaa kuullottamalla sipuli kypsäksi ja lisäämällä haudutuskastiketta ja kanaa suupalan kokoisina paloina. Kanan sijaan voidaan käyttää muuta lihaa tai tofua. Mukaan voidaan lisätä salottisipulikuutioita tai sekoitettu muna. Valmiiksi hautunut ruoka kaadetaan tarjolle riisillä täytettyyn kulhoon, ja se syödään heti kuumana syömäpuikoilla.


title: Eva Haule

text: Eva Sybille Haule-Frimpong (s. 16. heinäkuuta 1954 Stuttgart Saksan liittotasavalta) on saksalainen RAF-terroristijärjestön kolmannen sukupolven jäsen. Haule vangittiin elokuussa 1986. Hän sai elinkautistuomion murhista ja terroriteoista. Haulen tuomion vähimmäisaika päättyi elokuussa 2007, jolloin hänet vapautettiin 21 vankilassa istutun vuoden jälkeen.


title: Eva Haule

text: Haule aloitti toimnnan terrorijärjestössä 1984. 5. marraskuuta 1984 Haule teki iskun asekauppaan, josta vietiin aseita ja ammuksia. Samana vuonna 18. joulukuuta Haulen on väitetty osallistuneen pommi-iskuun NATO:n ylläpitämää koulua vastaan. Haulen on väitetty ajaneen räjähtein lastatun auton koulun ulkopuolelle. Isku kuitenkin epäonnistui teknisten ongelmien vuoksi, ja pommit saatiin puretuksi.


title: Eva Haule

text: Haule osallistui 1. helmikuuta 1985 Ernst Zimmermanin murhaan. Zimmerman oli MTU Aero Engines -yhtiön johtokunnan puheenjohtaja.


title: Eva Haule

text: Haule osallistui yhdessä Birgit Hogefeldin kanssa 8. elokuuta 1985 Edward Pimentalin kidnappaamiseen ja murhaan. Motiivina oli surmatun henkilöllisyyspaperit, joilla terroristijärjestö onnistui soluttautumaan murhayötä seuraavana päivänä sisään Frankfurtin lähistöllä sijainneeseen Yhdysvaltain lentotukikohtaan. Haule on myös yhdistetty kyseiseen pommi-iskuun lentotukikohtaa vastaan, jossa kuoli kaksi yhdysvaltalaista henkilöä ja kaksikymmentä loukkaantui.


title: Eva Haule

text: Eva Haule vangittiin Rüsselsheimin kaupungissa 2. elokuuta 1986. Häntä syytettiin epäonnistuneesta pommi-iskusta, terrorijärjestöön kuulumisesta, ryöstöstä ja asiakirjojen väärentämisestä. Haule tuomittiin 28. kesäkuuta 1988 15 vuoden vankeuteen. Eva Haulen oli määrä vapautua vankilasta jo 2001, mutta häntä vastaan nostettiin uusia syytteitä uusien todisteiden valossa Pimentalin murhasta ja lentotukikohtaa vastaan tehdystä pommi-iskusta.


title: Tepa Reinikainen

text: Tepa Aki Ilari Reinikainen (s. 16. maaliskuuta 1976 Kangasniemi) on suomalainen kuulantyöntäjä.


title: Tepa Reinikainen

text: Reinikainen on 19-vuotiaiden Euroopan-mestari vuodelta 1995. Aikuisten MM-kilpailuiden finaalissa hän on ollut kahdesti parhaan sijoituksen ollessa kuudes Pariisista 2003. Ateenan olympialaisissa hän karsiutui loppukilpailusta ollen karsinnan 13. eli ensimmäinen karsiutuja. 198-senttinen ja lähes 150-kiloinen Reinikainen on Suomen olympiahistorian suurikokoisimpia urheilijoita.


title: Tepa Reinikainen

text: Sisäratojen arvokilpailuista Reinikaisen parhaat sijoitukset ovat MM-hallien kuudes sija 2003 ja EM-hallien seitsemäs sija vuodelta 2000. Suomen-mestaruuksia Reinikaisella on kaksi ulkoa ja kaksi hallista ja SM-mitaleita hänellä on yhteensä kymmenen.


title: Tepa Reinikainen

text: Reinikainen käytti pitkään pakitustyyliä mutta syksyllä 2005 hän vaihtoi pyörähdystyyliin. Hänen paras pyörähtämällä työnnetty tuloksensa on 19,98 kesäkuulta 2006. Kesällä 2007 hän käytti jälleen pakitustyyliä vammojen vuoksi. Reinikaisen ennätys on pakittamalla työnnetty 20,88 vuodelta 2001.


title: Tepa Reinikainen

text: Reinikainen lopetti uransa vuonna 2007. Hän edusti urallaan Kangasniemen Kalsketta ja häntä valmensi hänen isänsä Kauko Reinikainen. Reinikainen aloitti opiskelun Seinäjoen ammattikorkeakoulun maa- ja metsätalouden yksikössä Ähtärissä tammikuussa 2008. Hänen opinnäytetyönsä valmistui vuonna 2011, aiheena "SilvaNetin mahdollisuudet metsäsuunnittelussa".


title: Jussi Kettu

text: Jussi Kettu (oik. Juha Kosonen) on helsinkiläinen laulaja-lauluntekijä, joka on lähtöisin Savonlinnasta. Hän esiintyy trubaduurina ja Jussi Kettu (Trio) blues-yhtyeenä. Säveltäjä, sanoittaja ja muusikko Jussi Kettu aloitti muusikkouransa trubaduurina Carolia Disco Show’n mukana vuonna 1979.


title: Jussi Kettu

text: Ratsia -yhtyeessä soittaneet Juha Aunola, Rudi Lukkarinen ja Pasi Kuusjärvi perustivat Jussi Ketun kanssa Rudi -yhtyeen, jonka ensimmäinen single oli "Taivas saa odottaa" ja "Viimeiset Kiusaukset". Single oli puoli vuotta Jokamiehen listan ykkössijalla. Kettu toimi Rudi-yhtyeen säveltäjänä, sanoittajana, laulajana ja kitaristina 1982-1986. Rudi julkaisi neljä singleä ja kaksi LP-levyä. Kettu muutti Helsinkiin 1980-luvulla, jonka jälkeen yhtyekin on koostunut aina paikallisista muusikoista. Ensimmäinen Jussi Kettu -nimellä tehty single ”Kotiin ollenkaan/Box” ja LP "Tuli rautatie" ilmestyivät 1986. Levyn tuotti Heikki Savolainen. Eeki Mantere lauloi levyn kappaleen "Viime yö". Tämän jälkeen Kettu esiintyi Jussi Kettu & Texas-Band -kokoonpanolla sekä duona Eeki Mantereen kanssa. Jussi Kettu toimi myös Eeki Mantere & Kadonneet Pojat –yhtyeen tuottajana, kitaristina, säveltäjänä ja sanoittajana 1987-1990. Yhtye teki LP:n "Synnyin kiertämään" ja kaksi singleä.


title: Jussi Kettu

text: Kettu on myös keikkaillut yhtyeissä Nuket, Pekon Bluesputki, Lost Hobo`s (duo Miro Mantereen kanssa). Kettu toimi teatterimuusikkona Lasten ja nuorten teatteri Pienessä Suomessa ja toteutti Pelle Miljoonan musiikkia näytelmään "Huckleyberry Finn" vuonna 1992. Hän on esiintynyt radio-ohjelmissa Radio Ykkösellä, Ettanissa ja Radio Powerissa sekä tv-ohjelmissa Musavisa ja Lauantailähtö.


title: Jussi Kettu

text: 2000-luvulla Kettu on esiintynyt muun muassa SuomiBlues-kokoonpanossa. Vakiokokoonpanoon kuuluivat Kurt Tulikallio, Jussi Kettu, Petri Loikala ja Honey Aaltonen. 22. elokuuta 2006 ilmestyi Jussi Kettu -yhtyeen CD "Määränpää" ja uusin albumi "Yliannos bluesia" 14. huhtikuuta 2010. Uusimmat levyt on julkaissut Propaganda records.


title: Jussi Kettu

text:
2010-luvulla Kettu esiintyy trubaduurina sekä trionsa kanssa.
- Jussi Ketun sävellyksenä ja sanoituksena mm. levyillä


title: Jussi Kettu

text: Jussi Kettu Band


title: Jussi Kettu

text: Jussi Kettu & Eeki Mantere Duo


title: Jussi Kettu

text: Jussi Kettu 1990


title: Jussi Kettu

text: Eeki Mantere & Kadonneet Pojat


title: Jussi Kettu

text: Rudi II-III


title: Jussi Kettu

text: Rudi


title: The Godfather

text: The Godfather: The Game on Electronic Artsin vuonna julkaisema avoimeen maailmaan sijoittuva toimintapeli. Peli perustuu perustuu vuoden 1972 "Kummisetä"-elokuvaan. Peli hyödyntää vahvasti "Grand Theft Auton" formaattia, ja samankaltaisuuksia löytyy myös "Mafiaan".


title: The Godfather

text: Pelissä esiintyvät useat elokuvista tutut hahmot, joille heidän oikeat näyttelijänsä ovat lainanneet äänensä. Myös Marlon Brando lainasi äänensä Don Vitolle, vaikka menehtyi noin kaksi vuotta ennen pelin julkaisua. Al Pacino ei voinut antaa ääntään Michael Corleonelle pitkäaikaisen tupakanpolttamisensa vuoksi.


title: The Godfather

text: Pelille on julkaistu vuonna 2009 jatko-osa "The Godfather II".


title: The Godfather

text: Peli sai kritiikkiä muun muassa elokuvatrilogian ohjaajalta Francis Ford Coppolalta, joka ei hyväksynyt pelin julkaisua väittäen, että EA teki rahaa hänen työllään.


title: The Godfather

text: GameSpot antoi pelille arvosanan 8.1/10 arvostelussaan.


title: City Lights

text: City Lights voi tarkoittaa seuraavia:


title: Unforgiven

text: Unforgiven voi tarkoittaa ainakin seuraavia:


title: Euroopan hullu vuosi

text: Euroopan hullu vuosi on nimitys vuoden 1848 ajan tapahtumille Euroopassa. Tuon vuoden aikana monissa Euroopan maissa syttyi vallankumouksia ja väkivaltaisia kapinoita, joita innoittivat liberalismin, sosialismin ja nationalismin aatteet. Ranskassa, jota pidetään tapahtumien lähtömaana, kyseistä vuotta kutsutaan ”kansojen kevääksi” ("Printemps des peuples"), mutta yleensä puhutaan vallankumousvuodesta 1848.


title: Euroopan hullu vuosi

text: Useat kansat olivat nousseet vastustamaan Napoleonin valloituksia. Heihin kuuluivat espanjalaiset, preussilaiset ja venäläiset. Wienin tanssivan kongressin jälkeisessä tilanteessa useissa maissa palattiin vanhoihin asemiin ja aiemmat hallitsijasuvut palasivat valtaistuimilleen. Ranskan ja Napoleonin valloittamilla alueilla palautettiin valtaan lähes kaikki entiset hallitsijat, ja muutamia uusia valtioita luotiin tasapainottamaan Euroopan poliittista karttaa. Myös Ranskaan palautettiin monarkia.


title: Euroopan hullu vuosi

text: Ranskan suuren vallankumouksen myötä oli syntynyt erityisesti liberaaleja aatteita sekä kansallisuusaate. Ranskassa kaadettiin vuonna 1830 jälleen kuninkaanvalta, jonka Wienin kongressi oli uudelleen luonut maahan. Näitä heinäkuun päiviä 27.–29. heinäkuuta 1830 kutsutaan kolmeksi kunniakkaaksi päiväksi. Vuonna 1830 saivat itsenäisyytensä Belgia ja Kreikka, ja myös puolalaiset taistelivat nousemalla tsaaria vastaan.


title: Euroopan hullu vuosi

text: Saksan ja Italian yhdentymispyrkimykset liikahtivat askeleen eteenpäin. Toisaalta Itävallan keisarikunta natisi pahasti liitoksissaan, sillä sen alaisuuteen kuuluneilla unkarilaisilla oli voimakas kansallisuusaate ja pyrkimys itsenäisyyteen.


title: Euroopan hullu vuosi

text: Ranskan tapahtumien taustalla olivat teollistumisen luomat ongelmat työläisten keskuudessa. Lisäksi perunaruttoepidemian aiheuttama nälkä oli saanut pariisilaiset vaikeuksiin. Koska kuljetusyhteydet olivat hyvin puutteelliset, hyvän sadon seuduilta ei saatu viljaa kuljetetuksi puutteesta kärsiville alueille.


title: Euroopan hullu vuosi

text: Kumouksellinen vaihe alkoi Krakovasta, Roomasta, Frankfurtista ja Pariisista. Vuodesta 1842 jatkuneet huonojen viljasatojen takia köyhyys lisääntyi ja leipä kallistui. Varsinkin kevät 1846 oli viljelylle huono. Kulutuksen vähentyessä tehtaat eivät voineet työllistää työläisiään. Puolassa tapahtui mielenosoituksia ja ruokaryöstöjä, jotka herättivät myötätuntoa Ranskassa. Vuoden 1847 sato oli Ranskassa vielä edellisiäkin huonompi.


title: Euroopan hullu vuosi

text: Ranskassa Pariisin asukkaat nousivat kapinaan 23.–25. helmikuuta, syöksivät kuningas Ludvig Filipin vallasta ja asettivat kyseenalaiseksi koko kuninkaanvallan. Tapahtumasarjasta käytetään nimeä helmikuun vallankumous.


title: Euroopan hullu vuosi

text: Tapahtumakalenteri:


title: Euroopan hullu vuosi

text: Italian niemimaalla sijaitsi vuonna 1848 useita pikkuvaltioita. Kapinoita syttyi Palermossa, Toscanassa, Kirkkovaltiossa, Milanossa ja muissakin osissa Italiaa.


title: Euroopan hullu vuosi

text: Vaikka järjestys palautettiin melko pikaisesti kaikkialle ranskalaisten ja itävaltalaisten avustuksella, useat hallitsijat joutuivat myöntymään alamaistensa vaatimuksesta perustuslain säätämiseen. Tästä sai alkunsa vähän myöhemmin tapahtunut Italian yhdentyminen Sardinian kuningaskunnan johdolla.


title: Euroopan hullu vuosi

text: Monikansallisessa Itävallan keisarikunnassa nationalismin nousu synnytti kapinaliikkeitä. Kapinat leimahtivat liekkeihin Prahassa ja Wienissä. Kansan viha kohdistui erityisesti pääministeri ja ruhtinas Metternichiin, jonka eroa vaadittiin. Kansalliskaarti piiritti keisarin palatsin, ja keisarin oli pakko suostua pääministerinsä eroon. Ruhtinas pakeni Englantiin. Keisari hyväksyi maalle perustuslain. Keisari Ferdinand I luopui myös vallasta veljenpoikansa Frans Joosef I:n hyväksi. Sotamarsalkka Alfred zu Windischgrätzin komentamat joukot kuitenkin kukistivat pidemmälle menevät vallankumousyritykset Wienissä maaliskuussa ja lokakuussa sekä Prahassa kesäkuussa 1848.


title: Euroopan hullu vuosi

text: Itävallan keisarin hetkellinen heikkous rohkaisi sekä unkarilaisia että saksalaisia kapinointiin.


title: Euroopan hullu vuosi

text: Valtiopäivät lakkauttivat Unkarissa vanhan feodaalisen yhteiskuntajärjestyksen. Maa julistautui itsenäiseksi huhtikuussa 1849, mutta itävaltalaiset ja venäläiset kukistivat kapinan seuraavassa elokuussa.


title: Euroopan hullu vuosi

text: Berliinissä leimahtivat kapinat, ja Preussin kuningas Fredrik Vilhelm IV kieltäytyi keisarin kruunusta, jota Frankfurtin kansalliskokous hänelle tarjosi. Itävallan painostuksesta olot palautuivat ennalleen vuonna 1859.


title: Surbahar

text: Surbahar on näppäiltävä kielisoitin, jota käytetään etupäässä pohjoisen Intian hindustanimusiikissa. Se muistuttaa sitaria, mutta on äänialaltaan matalampi. Surbahar tunnetaankin toisinaan myös "bassositarina".


title: Surbahar

text: Surbaharissa on neljä rytmikieltä, joita kutsutaan nimellä "cikari". Varsinaisia soittokieliä on neljä, ja lisäksi soittimeen kuuluu viidestätoista seitsemääntoista resonanssikieltä.


title: Surbahar

text: Useimpien lähteiden mukaan surbahar lienee kehittynyt noin vuoden 1825 paikkeilla. Joskus kunnia soittimen keksimisestä menee Ustad Sahebdad Khanille, mutta nykyisten tutkimusten mukaan sen kehittäjä on todennäköisesti ollut lucknowilainen sitaristi Ustad Ghulam Mohammed.


title: Surbahar

text: Surbaharia käytetään Satyajit Rayn elokuvassa "Musiikkihuone" ("Jalsaghar", 1958). Soittimen kaula on noin 130 cm:n mittainen.


title: Pierre Alechinsky

text: Pierre Alechinsky (s. 19. lokakuuta 1927 Bryssel, Belgia) on belgialainen taiteilija ja graafikko. Hän kuului Cobra-taiteilijaryhmään vuosina 1948–1951.


title: Pierre Alechinsky

text:
Alechinsky opiskeli kirjankuvitusta, kirjapainotaitoa, typografiaa ja valokuvausta Brysselissä. Hänen tuotannossaan yhdistyvät kirjallinen ja kuvallinen ilmaisu, kuten myös Henri Michaux’n taiteessa. Grafiikan ja maalausten lisäksi hän on tehnyt keraamisia töitä.
Cobra-ryhmän perustivat tanskalainen taidemaalari Asger Jorn, belgialainen kirjailija Christian Dotremont ja hollantilainen taidemaalari Constant Notre Damen kahvilassa Pariisissa 8. marraskuuta 1948. Ryhmän nimi muodostettiin taiteilijoiden kotikaupunkien alkukirjaimista: COpenhagen, BRussels, Amsterdam. Alechinsky liittyi Cobra-ryhmään vuonna 1949, noin vuosi sen perustamisen jälkeen.


title: Pierre Alechinsky

text: Vuonna 1951 hän muutti Pariisiin asumaan, jossa hän asuu edelleen. Siellä hän tutustui japanilaisiin taiteilijoiden. Hän matkusti 1950-luvulla Japaniin, jossa hän teki elokuvan "Calligraphie Japonaise".


title: Pierre Alechinsky

text: Kansainvälistä mainetta Alechinsky saavutti 1960-luvulla, jolloin hänellä oli töitä näytteillä muun muassa Lontoossa, Venetsian biennaalissa ja New Yorkissa.


title: Pierre Alechinsky

text: Vuonna 1983 hänestä tuli Pariisissa École des Beaux-Arts-korkeakoulun maalauksen professori. Vuonna 1994 hänet nimitettiin Brysselin vapaan yliopiston ("Université Libre de Bruxelles") kunniatohtoriksi.


title: Tieteen ja uskonnon välinen suhde

text: Artikkeli käsittelee tieteen ja uskonnon asemaa yhteiskunnassa ja niiden roolia todellisuutta koskevan tiedon muodostamisessa.


title: Tieteen ja uskonnon välinen suhde

text: Ihmiskunnan varhaisimpiin todellisuuskäsityksiin on kuulunut sielu-uskoinen luonnonpalvonta – metsässä, ilmassa ja vedessä asuvien henkiolentojen ja vainajien suostuttelu ja lepyttäminen taikamenojen avulla, joissa välittäjänä toimii heimon poppamies tai šamaani. Monissa monijumalisissa uskonnoissa kuten muinaisen Egyptin ja Kaksoisvirranmaan uskonnoissa jumalat olivat tai edustivat taivaankappaleita ja toisissa katsotaan, että koko todellisuus on osa yhtä jumalaa, kuten hindulaisuudessa. Yksijumaliset uskonnot kuten juutalaisuus ja muinaispersialainen zarathustralaisuus hyväksyivät vain yhden jumalan. Myöhemmät metafyysisiksi kutsutut ajattelun järjestelmät myöhäisantiikin uusplatonismista Hegelin idealismiin korvaavat jumalan käsitteellä tai periaatteella, kuten Plotinoksen Yksi tai Hegelin Objektiivinen Henki. Vaikka tieteen katsotaan syntyneen antiikin Kreikassa, varsinainen kokemusperäinen ja kokeellinen tutkimusmenetelmä saavutti kypsyytensä vasta uuden ajan alussa, minkä jälkeen tiede on kohonnut keskeiseksi nykyaikaisen ihmisen todellisuuskäsityksen muodostamisen välineeksi.


title: Tieteen ja uskonnon välinen suhde

text: Vanhimpana luonnontieteenä pidetyn tähtitieteen on katsottu syntyneen muinaisessa Mesopotamiassa käytännön tarpeesta mitata vuodenaikojen kulkua tarkasti kalenterin avulla maanviljelyn tarpeisiin. Kalenterilla oli myös merkittävä uskonnollinen merkitys, koska se sääteli uhrimenojen ja muiden uskonnollisten menojen ajankohtaa. Kalenterin loi papisto, joka edusti yhteiskunnan oppineistoa. Koska taivaankappaleet liitettiin jumalolentoihin, syntyi samanaikaisesti myös tähdistäennustaminen eli astrologia, jolla pyrittiin tulkitsemaan jumalien tahtoa kiertotähdistä ja muista taivaankappaleista. Antiikin Kreikassa syntyi länsimainen filosofia, ja korkeimman oppineisuuden asema siirtyi papistolta uudelle ajattelijoiden ryhmälle. He yhteiskunnan yläluokan edustajina katsoivat, että ruumiillinen työ oli halventavaa. Näin tietoa todellisuudesta saatettiin saavuttaa ensisijaisesti järkeilyn kautta.


title: Tieteen ja uskonnon välinen suhde

text: Kristillinen jumaluusoppi eli teologia alkoi kehittyä Rooman valtakunnan aikana toisaalta jännitteisessä suhteessa filosofiaan, toisaalta käyttäen hyväksi sen menetelmiä. Antiikin kristityt liittivät antiikin järkeisajattelun osaksi uskontoaan ja muodostivat varhaisvaiheen teologian, apologian eli kristinuskon järkiperäisen puolustamisen.


title: Tieteen ja uskonnon välinen suhde

text: Kreikkalaisten näkemys tiedosta oli vallitseva niin kristillisessä kuin islamilaisessakin maailmassa aina uuden ajan alun tieteelliseen vallankumoukseen asti. Keskiajalle tultaessa tieteellinen edistys pysähtyi lähes täysin ja lähti uudelleen käyntiin vasta 1100-luvulla syntyneen skolastiikan myötä, vaikka silloinkin tieteellisiä kysymyksiä käsiteltiin pääasiassa uskonnollisten opinkappaleiden kautta ja niiden asettamissa rajoissa.


title: Tieteen ja uskonnon välinen suhde

text: Luonnontieteitä keskiajalla kehittivät erityisesti Lincolnin piispa ja skolastikko Robert Grosseteste (noin 1175-1253) sekä fransiskaanimunkit Roger Bacon (noin 1214-1294) ja Vilhelm Occamilainen (noin 1288-1348). Suomessa luonnontieteitä myöhäiskeskiajalla käsittelivät ainakin lääketieteestä kiinnostunut Vadstenan munkki Peder Månsson ja tähtitieteestä kiinnostunut kanunki ja Lohjan kirkkoherra Jacobus Petri Röd. Keskiajan teologit hyväksyivät pääosin kreikkalaisten kehittämän tieto-opillisen jaottelun "scientan" (lat.) eli periaatteista johdettujen väitteiden ja "opinion" eli auktoriteetteihin vetoamisesta syntyneiden väitteiden välille. Vaikka "scientaa" oli mahdollista myös uskon asioissa, sen mahdollisuuksia pidettiin rajallisena.


title: Tieteen ja uskonnon välinen suhde

text: Luonnontieteiden kasvun lähdettyä länsimaissa 1600-luvulla nousuun kirkko yliluonnollisine Raamattuineen tuli sivistyneistön arvostelun kohteeksi. Näitä arvostelijoita on löytynyt sekä kristinuskon että sen vastustajien piiristä. Teologien omasta historiasta muistetaan esimerkiksi Hermann Samuel Reimarus. Reimarus kiinnitti huomiota siihen, että Raamatun kertomuksia on mahdoton sovittaa yhteen luonnontieteellisen todellisuuskäsityksen kanssa. Hänen mukaansa tekstien ennakkoluuloton lukija huomaa, että Raamattu on ”vanhojen satujen kokoelma”, se on ”hulluuden ja pahuuden historia”, kiihkomielien kirjoittama ja ”täynnä pappien petoksia”. Raamatun väkivaltaiset kertomukset eivät ole hyväksyttäviä sen paremmin kuin yleisen historian väkivaltaiset kertomukset. Koska Raamattu perustuu valehteluun, koko kristinusko on suurelta osin petosta. Raamattu on kokoelma satuja, murhenäytelmiä ja turhia tarinoita. Deismin kannattajana Reimarus ehdotti, että uskonto tulisi tulkita luonnon näytelmäksi ja ainoa jumala, josta voidaan puhua, on kaikkeuden tapahtumiin puuttumaton luojajumaluus.


title: Tieteen ja uskonnon välinen suhde

text: Erityisesti valistuksen ranskalaisten ajattelijoiden yhteinen piirre oli yhteistä arvosteleva asenne uskontoa kohtaan. He asettivat perinnettä vastaan järjen ja kokemuksen, hylkäsivät ajatuksen yliluonnollisesta ja siten uskonnollisen ja poliittisen pakkovallan, joiden he näkivät tukevan toisiaan. paroni d'Holbach'n vuonna 1770 ilmestynyt "Systéme de la Nature" (Luonnon järjestelmä) oli avoimesti ateistinen ja materialistinen.


title: Tieteen ja uskonnon välinen suhde

text: Italialainen valistusajattelija Giambattista Vico esitti kulttuurihistoriallisen selityksen ihmismielen ajatusrakennelmien muutoksesta. Vicon mukaan todellisuuskäsitysten luonne on historian kuluessa muuttunut monta kertaa. Varsinaisia vaiheita on kolme. Niihin kuuluvat (1) jumalien aika, jolloin ihmiset uskoivat elävänsä taivaallisten voimien alaisina. Elämää ohjasivat tuolloin määräykset ja ennustukset. Seuraavaksi tuli (2) sankareiden aika. Harvainvaltaisia yhteiskuntia ohjasivat avainhenkilöt, jotka käyttivät valtaansa tavalliseen kansaan. Kolmas vaihe (3) on ihmisten ja järjen aika. Tasa-arvon periaatteelle rakentuvassa yhteiskunnassa syntyivät lopulta Vicon aikakauden valtiomuodot.


title: Tieteen ja uskonnon välinen suhde

text: Näin Vico päätyi omaan käsitykseensä oikeudenmukaisuudesta. Ensin tuli mystisen teologian vaihe, toisena vaihe jossa taitavat puhujat ohjasivat valtiota. Kolmannessa vaiheessa eli vapaiden yhteiskuntien vaiheessa ihmiset noudattavat vain yleisiin totuuksiin perustuvia lakeja. Vicon mukaan myös kielellisellä ilmaisulla on historiansa. Varhaisimmassa kehitysvaiheessa käytettiin ainoastaan merkkejä, jotka suoraan liittyivät niitä edustaviin käsitteisiin. Toisessa vaiheessa sankarien kieli oli kirjavaa ja kuvaannollista käyttäen vertauksia. Lopulta kolmannelle vaiheelle on tyypillistä yhteinen kieli, jonka avulla yhteisöt kykenevät laatimaan päteviä lakeja koko yhteiskunnalle, tasa-arvoisesti koko kansalle. Tästä syystä uskontojen kieli oli aikaisemmin ollut vain papiston keino hallita ihmisiä arvoitusten avulla. Vicon ”uuden tieteen” tarkoituksena oli purkaa menneiden aikakausien kertomuksia ja tulkita ne vain myyttisiksi ja uskonnollisiksi ilmauksiksi tavallisen elämän tapahtumista.


title: Tieteen ja uskonnon välinen suhde

text: Valistus vaikutti myös papiston toimenkuvaan. Heiltä odotettiin perehtymistä lääketieteeseen ja taloudenhoitoon hyödyn näkökulmasta. Papin ja tiedemiehen roolit yhdistyivät monilla, kuten esimerkiksi Pehr Kalmilla ja Anders Chydeniuksella ja Gilbert Whitella


title: Tieteen ja uskonnon välinen suhde

text: Immanuel Kant halusi muodostaa todellisuuskäsityksen paljolti ilman nojautumista jumalalliseen tekijään. Tosin jumalakäsite jäi yhä hänen etiikkansa perusteeksi. Näiden aiheiden lisäksi Kant kirjoitti vuonna 1781 myös uskonnosta, ja tällöin hän esitti näkemyksen historiallisten uskontojen vähittäisestä katoamisesta. Historian alkukantaiseen vaiheeseen kuuluvan Kantin mukaan historialliset uskonnot. Juutalaisuus, kristinusko ja islam esittivät Kantin mukaan virheellisiä käsityksiä todellisuudesta ja niiden oli aika väistyä. Niiden tilalle Kant halusi yleispätevän uskonnon, jossa jumala on moraalin takeena.


title: Tieteen ja uskonnon välinen suhde

text: Uskontojen piirissä vastustettiin aluksi ankarasti Charles Darwinin oppia lajien synnystä. Kuitenkin jo vuonna 1868 katolisen kirkon kardinaali John Henry Newman totesi, ettei ”Darwinin teoria, paikkansapitävä tai ei, ole välttämättä ateistinen; päinvastoin, se voi yksinkertaisesti esittää jumalallisen kaitselmuksen ja taidon suurempaa ajatusta”.


title: Tieteen ja uskonnon välinen suhde

text: Auguste Comte, positivismin perustaja, esitti 1830-luvulla tulkinnan ihmiskunnan historian kehitysvaiheista, jotka johtavat alkukantaisista uskonnoista metafysiikan kautta kohti tieteellistä järkiperäisyyttä. Comten mukaan historiassa on kolme kautta. Ensimmäinen on "teologinen" (paremmin sanoen "uskonnollinen", koska sanalla teologia on erityismerkitys): sen sisäisiä kehitysvaiheita ovat "sielu-usko" eli luonnonolioiden olettaminen sielullisiksi, "monijumalisuus" (useiden persoonallisten jumalahahmojen olettaminen) ja "yksijumalisuus" (yhden jumalan olettaminen). Toinen kausi on "metafyysinen": ilmiöiden taakse oletetaan selittäviä epäpersoonallisia voimia ja periaatteita. Kolmas kausi on tosiasioita tutkivan ("positiivisen") tieteen, jossa tiede rajoittuu havaittavien ilmiöiden ja niiden välisten suhteiden kuvailuun.


title: Tieteen ja uskonnon välinen suhde

text: Myöhäisviktoriaanisena aikana 1800-luvun lopussa ja 1900-luvun alussa puhuttiin yleisesti sotatilasta tieteen ja uskonnon välillä.


title: Tieteen ja uskonnon välinen suhde

text: Siirryttäessä 1900-luvulle Max Weber esitti ilmeisesti vaikutusvaltaisen käsityksen yhteiskunnasta ja historiasta. Weberin mukaan varhaista maagista vaihetta seuraa suurten pelastususkontojen vaihe, erityisesti kristinusko. Kolmas vaihe on uskonnosta irtautuva nykyaika. Siksi uskontoihin tulee suhtautua tiedon ja järjen vastakohtana.